text:
Pronóstiko di tempu pa Kòrsou i bisindario bálido te djaluna mainta 06:00 o.l., 30 di mart 2020.
Pronóstiko di tempu pa Kòrsou i bisindario bálido te djaluna mainta 06:00 o.l., 30 di mart 2020.
Kompilá:
djadumingu 29 di mart 2020, 05:00 o.l. (09:00 UTC).
Tempu:
Shelu lo varia entre leve te parsialmente nublá ku algu di áwaseru awe mainta. Tambe bientu lo suplá un poko mas fuerte.
Temperatura máksimo lo alkansá 31ºC i temperatura mínimo 25ºC.
Solo ta sali 06:34 i ta baha 18:47 o.l.
Bientu:
Generalmente ost i moderá; forsa 3 te 4 (12 te 30 km/ora, 7 te 16 nudo). Ráfaga de bes en kuando basta fuerte te posiblemente fuerte; forsa 5 te 6 (31 te 50 km/ora, 17 te 27 nudo).
Situashon general:
Un área di preshon haltu nort di Karibe ta trese de bes en kuando airu un poko mas húmedo den nos region. Pa e motibu aki, prinsipalmente awe i mañan mainta nubianan por oumentá i trese un áwaseru pasahero riba partinan di Kòrsou i bisindario. Mas aleu, e fluho di bientu lo bira un poko mas fuerte durante di dia.
Kondishon di laman:
Por lo general moderá ku altura di olanan entre 1 i 1.5 meter (3 pa 5 pia). Olanan un poko mas haltu lo desaroyá den transkurso di dia na kostanan nort i ost di Kòrsou.
Fenómeno spesial:
Ningun.
Perspektiva te djamars mainta:
Shelu lo ta parsialmente nublá i e chèns pa awa kai ta bira menos..
Meteorólogo:
Correa.


c: text/html

text:
Parlamentario Yves Schoop: Ta nos disiplina i sentido síviko so por yuda nos
Parlamentario Yves Schoop: Ta nos disiplina i sentido síviko so por yuda nos
For di prinsipio tabata kla ku e Corona vírùs lo a yega Kòrsou un dia pero no tabata sa ki dia esei lo ta i e día a yega kua ta 13 di Mart 2020. Aunke nos ta papia di esaki komo e promé kaso di Corona vírùs detektá na Kòrsou, nos mester kòrda si ku awor tin 8 kaso registrá riba nòmber di nos pais, kontando e sinku nan ku nos a detektá riba e barku krusero MS Braemer. E registrashon aki lo keda nota te ora ku nos outoridatnan lokal bai den apelashon pa ku e kasonan riba e barku krusero, manera a hasi ku e kaso di sarampi riba MS Freewinds, mirando ku niun pasahero no a pisa tera di Kòrsou. E turista di edat di 69 aña prosedente di Hulanda, aparentemente a yega Kòrsou dia 5 di Mart 2020, pues ya tabata 8 dia presente na momento ku a detektá e vírùs serka dje. E pregunta nan ku ta surgi i ku ta di hopi balides ta si e turista a sali malu for di Hulanda, si e turista en kuestion por a kontaminá otro nan den su serkania riba vuelo, si e turista en kuestion a praktiká e medidanan di prevenshon ku Outoridat Internashonal di Salu i aerolíneanan ta rekomendá. Otro pregunta klave ta kon e turista a logra drenta na nos aeropuerto siendo malu òf un persona di riesgo i si el a kontaminá otro turistanan i persona nan lokal. Ademas ta di sumo importansia pa sa kua ta e itenirario ku e turista aki a mantené, esta kua sitionan públiko el a bishitá aki na Kòrsou, kua restorantnan el a kome na dje, si el a bishitá barnan, playa nan i otro sitionan kaminda mas hende ta frekuentá. Sin e informashon nan aki nos kada unu ta riba nos mes pa protegá nos mes i otro nan awor mas tantu al saber ku por tin mas persona kontaminá ta kana rònt sin sa i asina bo señalá síntomanan ku por ta kuadra ku e infekshon di Corona vírùs COVID-19 òf SARS-CoV-2 , esta kentura riba 38 oC plus tosamentu i/o rosea kòrtiku, lo mester yama su dòkter telefónikamente mesora, keda kas i no bai konsulta pa wak si personal di departamento di Salú Públiko ( G&GZ) lo mester bin hasi tèst na kas i tambe ki tipo di tratamentu lo bo mester haña. Esaki ta rekerí disiplina personal i un bon sentido síviko pa evitá plamamentu di un eventual infekshon.
E echo ku nos a haña e promé kasonan detektá, ta pone mas preshon riba nos disiplina pa praktiká e kustumbernan di hygiena ku labamentu i/o desinfektá nos mannan regularmente ( ku produktonan ku mínimo 60% di alkohòl) evitá di mishi ku otro, kontrali na loke nos a kustumbrá di ta kariñoso ku otro den nos kultura, tambe usa produktonan desechabel pa limpia nanishi i tapa e tosa i evitá tur evento di aglomerashon di hende. Ta rekerí disiplina tambe pa nos kuida nos grandinan , prinsipalmente esnan den kasnan di kuido, pa no bishitá nan ora tin síntomanan paresido na grip, prinsipalmente ku tosamentu aserka. Hasi bishitá na nos grandinan ora ta ègt inevitabel, komuniká i pone bo mes na altura di bo sernan kerí di edat avansá (65 plus) mas tantu posibel via telefòn i otro medionan pa sa di nan di distansia. Nos mester purba mas tantu posibel pa regla sitanan via komunikashon digital i elektróniko, manera por ehèmpel SVB a implementá pa diferente di su servisionan na komunidat (kual mi ta aploudí masha hopi mes), pa evitá aglomerashon di persona nan malu i protegá e propio empleadonan tambe, manera un doño di trabou kuerdo su deber ta. E medidanan aki tambe mester wòrdu implementá den sektor di gobièrnu, manera na bentana di informashon, Kranshi, kantor di reibeweis i tur otro tipo di servisio pa kual por traha sita i plania pa akudí di forma elektróniko.
Komo último pero no di ménos e disiplina den propio hogar ora mester drenta isolashon riba òrdu di departamento di Salú Públiko òf dòkter di kas i teniendo kuenta pa no kompartí artíkulonan di uso personal manera skeiru di djente, beker òf glas pa bebe kos, tayó i bestèk i sigui praktiká e medidanan di hygiena na un nivel altu.
Hasi pedido di kompra i kuminda prepará mas tantu posibel online pa servisio di delivery no mas leu ku porta di kas. Ekonomia lokal mester sigui drai. Tambe ta imperativo pa sigui tur notisia i informashonnan ofisial tokante e plamamentu di e Corona vírùs na Kòrsou i di e pandemia mundial, pa evitá movementu of biahenan den areanan di riesgo i tambe keda altanté di e último akontesimentu i medidanan di krísis.
Ta nos disiplina mes por yuda nos pa kontené e pandemia mundial den nos propio pais Kòrsou. Hasi bo parti ku disiplina propio i sentido altu di sivismo i ami lo sigui hasi dimi parti!

robotstxt: allowed

filter: keep


text: Atministrashon di Bonaire bou di maneho di MPB/UPB ta duna hopi tópiko pa diskutí. Mi no ta bai atendé ku: BIA, Akuerdo Atministrativo, Konseho di Entidat Públiko Bonaire, Rapòrt CRM Link, Isla den Saliña Vlijtni Rotònde. Mi ta atendé ku DRO i TCB. DRO a traha un pelíkula di propaganda pa tapa wowo di pueblo.Un tayer di trabou ku ta kuminsá ku alabá Dios. Unda separashon di Estado i Religion a keda. Presentashon mitar mitar, sea ta usa Papiamentu òf Hulandes.A mustra riba proyekto, reorganisashon, burokrasia, mas eksperto ageno i separashon di polítika i trabou. Resultado di e komedia ta:DRO no tin ni punto debil ni menasa. DRO su puntonan fuerte ta: Tene kliente na liña, burokrasia pa stanka e prosedimentu,laga yu di tera warda riba pèrmit, nunka e ámtenarnan ta na nan lugá sintá, no ta komuniká ku kliente, hopi outo pa kore “kontrolá”, funshonamentu deplorabel, mas krítika mas mihó,trahadónan kompinchi di partido i sakamentu di pia pa otro.Puntonan di oportunidatdi DRO ta; mas kliente pa tene na liña, mas dokumento pa pèrdè, “werkverschaffing” pa konsùltent Europeo, amigunan polítiko mas grupo di trabou, mas grupo pa skirbi rapòrt,tene diputado afó, no realisá nada, mas pèrmit pa bai den lachi, uso indebido di outo di servisio, mas investigashon pa mustra kon malu DRO ta funshoná i rapòrt tékniko ku ta saka tur hende liber.Direktor Martina legumai e aserkamentu bieu di Akademia Sosial ku batimentu di boka. Tuma un posishon di direktor i pone e hendenan aki funshoná, laga nan sinta na kantor, stòp kore pariba pabou den outo di servisio,duna nan tarea pa terminá kada siman i evaluá tur djabièrnè ikonsehá algun pa bai ku penshun. Laga nan bai yora serka diputado òf bati AO. Na TCB tin dos kaso inaseptabel. E direktor nobo di TCB a anunsiá ku e ta keda lider di su partido polítiko na Kòrsou. E otro punto ta ku a tuma den servisio un persona ku un pasado, sea bèrdat òf nò, kuestionabel. Konseho di Entidat Públiko i su komishonnan a bira un skol pa siña hasi pregunta tantu verbal komo por eskrito i defendé diputado i konseheronan. Debatí i kontrolá a pasa pa istoria. Loke ami por i ke hasi ta: hiba kombersashon ku AFBW i e grupo di dosente ku a duna e kurso di teoria digobernashon pa duna un kurso di e práktika malu di e maneho atministrativo di MPB/UPB.


text:
For di aña 2003 Roxanne de Leeuw a ehersé diferente funshon aplikando su ekspertisio den práktika, espesialmente na entidat di gobièrnu ku NGO’s. Su eksperensia ku investigashon i maneho ta variá pa ku desaroyo di bario, sivismo, migrante, herensia kultural i kombatimentu di pobresa. Durante su funshonnan komo direktor e la atkerí eksperensia ku maneho i mantenshon di edifisio, verkavelingsplan, asuntunan finansiero i personal, marketing, ordehandhaving, trayekto i sistema di kobransa i asuntu di hür. Konsekuentemente su eksperensia di trabou por ser konsiderá komo hopi diversifiká.
Ku e kombinashon di eksperensia di trabou den gobièrnu, fundashon di gobièrnu i fondonan partikular Roxanne de Leeuw por kumpli ku un variedat di funshon variando di mènedjer, stipuladó di maneho, trahadó edukativo, lider di proyekto te ku coach.
Prospekto biedt: procesbegeleiding en projectmanagement, voorbereiding en ondersteuning van projecten, interim-management, management rapportages, beleidsadviezen


text:
Kristianismo
Kristianismo (dor di e palabra Griego bieu Xpισtός, Khristos, "Kristu", literalmente "esun di zalf") ta un religion monotheistiko basá riba e bida i siñamentunan di Hesus Kristu di Nazareth komo presentá den e evangelionan anto otro skibimentunan di e Testament nobo. Adherentenan di e fé ta konosi kom kristiannan. Kristianismo komun ta siña ku Hesus ta e yu di Dios, ku dios a bira humano anto ta e salbador di humanidat. Pasobra di esaki, Kristiannan ta mira Hesus manera e Kristu of e Messias. E gruponan di mas grandi den e mundu Kristian ta e Misa Katoliko Romano, e Misanan orthodokso ost, anto e varios formanan di Protestantismo. E misa Katoliko Romano anto esun orthodokso su patriarkanan a bai for di otro durante e schismo di ost ku west na 1054 AD, anto Protestantismo a bini na su eksitensia durante e Reformashon Protestante di e siglo 16, kitando for di esun Romano.


text:
ORANJESTAD – “Gobièrnu mester kumpli ku su promesa pa deklará 6 di desèmber komo dia di luto nashonal pa nos keda kòrda ku esaki no por sosodé nunka mas. Te awor nan no a hasi nada”, Maria Anastacia, tanta di e dos ruman hòmbernan chikí Rishandro i Eugene ku a mata dos aña pasá.
E famia ta kana huntu den e protesta kontra abusu di mucha di e grupo di akshon Ta Basta! Riba djabièrnè 3 di yüli tabatin un total di tres grupo di protesta ku a trese mas ku 800 hende riba pia. Esaki ta un kantidat grandi pa Aruba i ta remarkabel ku tin hopi hóben ta demonstrá.
reportahe di Sharina Henriquez
Ya pa simannan kaba tin un revitalisashon di protesta kontra e problema persistente aki na e isla. Gobièrnu a primintí despues di morto di e dos ruman hòmbernan na 2017 ku e lo duna abusu di muchu un prioridat hopi haltu. Nan a lansa e plan di krísis sosial den un fondo separá. Pero for di e hopi reakshonnan di e último simannan i riba kaya djabièrnè, ta sali ku hende ta haña ku tabatin muchu tiki resultado.
Kastigu mas haltu
E protesta asta parse un ripitishon di e último protesta grandi na 2011. Atrobe tin akshon pa un enfoke mas severo pa espesialmente abusu seksual di menor di edat. Parlamento a rekonosé e problema aki dies aña pasa kaba. Pero ta te siman pasá numa nan a aseptá e lei ku a primintí ku kastigu mas haltu pa e malechornan.
Pero esnan ku ta hiba akshon ta haña ku e kastigunan mas haltu no ta bai basta leu ainda. Ademas mester di mas medida. Tambe e puntonan di akshon no ta parse nobo i ta mustra ku Aruba tabatin tiki progreso. E manifesto di Ta Basta! kasi parse un kopia di esun di 2011. E tempu ei 10 mil hende a firma, aworakí 12 mil.
Ta trata atrobe di asuntu manera reforsamentu di instanshanan krusial den e lucha kontra e abusu di mucha. Manera di polis di hubentut i moral, ayudo di víktima, voogdijraad, enseñansa i asuntunan sosial. Ta pa e motibu aki hopi kaso di abusu ta keda sin trata hopi tempu òf no ta trata na mes.
‘Nos no ke palabra mas sino akshon’
Gobièrnu a primintí pa sinta na mesa otro siman ku e esnan ku ta hiba akshon. “E bia aki si nos ta serio, nos lo sigui”, un di e organisadónan Dany Marquez ta grita den e megafon. “Nos no ke palabra mas sino akshon”, e demonstrantenan ta kanta dilanti di parlamento i e edifisio di gobièrnu.
E ánimo pa hiba akshon ta mas grandi tambe for dia ku a lanta e grupo di Facebook Aruba sex offender, pedophile public registry. Ku relato di víktima ku pa promé bia ta sali for di anonimidat i ta mustra riba e perpetradó tambe. No tabata konosé esaki na e isla pa motibu di e tabú grandi.
‘Dia mi tabatin diesun aña un hòmber a abusá di mi’
“Nos t’aki pa kibra e tabú ei tambe”, Jamie Bareño ku ta protestá ta bisa. “90 porshento di e perpetradónan ta un persona konosí, ta sali for di e investigashon. Mi tambe a pasa aden. Dia mi tabatin diesun aña un hòmber a abusá di mi. E ta bini di un sírkulo di ”famia di pedofil i ainda e ta kana rònt liber.”


text:
La Cabana Beach Resort & Casino ta organisa un fiesta special tur aña na honor di Dia di Mama. Mamanan entre e asociadonan di e resort ta wordo malcria durante un encuentro special cu ta tuma luga den e sala di conferencia di e resort. Ricibi cu flor, musica, pasapalo y coi bebe, e mamanan a disfruta di un atardi fabuloso, relaha y contento, mientras cu nan a ricibi un abundancia di regalo. E comision social activo di e resort a bin cu dozenas di regalo y certificado di regalo, presentando casi tur mama presente cu un regalo di sorpresa pa nan bai cas cune. E Mama di Aña saliente di 2013, Jessica Franken, a yama bon bini na e Mama di Aña di 2014, mientras cu esnan presente a aplaudi un dama y mama dedica y merecido, kende por cierto ta un housekeeper na e resort. E Mama di Aña recien elegi a ricibi un bunita sjerp, un boeket di flor y regalo, y a disfruta di e oportunidad pa saca un portret, ademas di e atardi dibertido cu a hasta inclui un tiki bailamento. Aki por mira e comision social, organisadornan di e evento spectacular den e sala di conferencia na La Cabana, cu un DJ y Albert Groeneveld fungiendo como e emcee di e fiesta.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Hopi turista ainda ta purba bandona Aruba cu nos propiedadnan
ORANJESTAD, 17 april 2021. E problematica, cu turistanan ta purba bandona Aruba cu cocolishi, coral of santa blanco ta sigui.
Conforme e tratado international di CITES, e landsbesluit local Natuurbescherming Inheemse Flora & Fauna y e Zandverordening, ta prohibi pa saca y exporta cocolishi, coral y/of santo blanco for di Aruba. Diferente departamento di gobierno ta hunga un rol pa cu e esaki manera Douane, Veterinaire Dienst y Directie Natuur en Milieu.
Ta resalta cu tur dia douane ta intercepta turistanan cu ta bayendo back nan pais, cu cocolishi, santo blanco y coral cu a wordo saca for di nos naturalesa. Esaki ya caba pa lunanan largo ta tumando lugar
E cantidad abnormal di cocolishi, coral y santo blanco confisca ta mustrando den direccion cu ta hende local mes ta ofrece y bendenan cu turistanan. Esaki ta contra ley y tin como consecuencia un multa halto.
E mesun accion aki ta duna un mal ehempel na turistanan cu ta pensa cu si un hende local mes por piki y bende, nan tambe por bay piki nan mes, provocando un acto contra ley sin sa. Na airopuerto ta confisca e material y e turistanan ta haya nan mes confronta cu un multa pisa.
E sorpresa no agradabel aki ta duna Aruba un mal nomber den exterior. Specialmente awo den un temporada dificil unda cu ta net ora mas nos mester tuma responsabilidad pa mustra nos miho banda pa e turistanan. Esey ta inclui nos responsabildad pa respeta nos leynan y nos responsabilidad pa preserva y conserva nos recursonan natural.
Nos naturalesa NO ta pa haci negoshi cune. E ta pa ofrece nos turistanan, nos mes y nos futuro generacion e placer di su beyesa unico. Algo pa ta orguyoso di dje. Su conservacion ta cuminsa na NOS.


text:
ULTIMO ORA.
BONEIRU.
INVESTIGASHON RELASHONA KU E DAMA PERDI TA DEN FULL SWING.
Awe nochi a tuma lugar un entrada hudisial na kaya hulanda kaminda outoridatnan di e team investigativo a detene un homber di fam S.
Outoridatnan lo ta basta interesa pa papia ku e homber aki tokante di e dama mexicana ku ta perdi aki na Boneiru.
A konfiska e vehikulo di e homber detene y tambe a konfiska un arma di kandela na e kas na kaya hulanda.
Niun hende ta papiando nada tokante esaki.
Mas lat a bai tambe na un bar , restaurant na antriol en buska di e dama perdi pero NO a topa ku e dama ey nan.
E investigashon ta sigi den full swing.
FUENTE: AIMED AYUBI.
NOTISIA KU BO POR KONFIA.


text:
salto largo
-
Lima2019
Quincy a competi na Lima
Atleta Quincy Breell a competi den e disciplina di salto largo den e Panam Games Lima 2019. E atleta elite…Read More »
-
Barranquilla2018
Wuill a mira accion den Salto Largo
Weganan Centroamericano y del Caribe Barranquilla 2018 tabata tin un otro dia di atletismo diaranson. Riba e dia aki nos…Read More »
-
Cochabamba
7 lugar pa Quincy
Atleta di salto largo Quincy Breell ta logra un di 7 lugar overall den e XI Juegos Suramericanos Cochabamba 2018…Read More »


text:
Director di KIA y e team di maneho ta desea di informa comunidad di Aruba cu berdad tin dos trahador di KIA cu a test positivo pa Covid-19 pero cu e situacion ta totalmente bao di control. Ta asina cu durante di e siman cu a pasa, dos trahador na momento cu nan tabata pafor di KIA, pues no ta trabao a sinti sintoma.
Na e momento ey nan a tuma tur e pasonan necesario manera palabra esta di keda kas y yama nan dr. di cas pa haci test. Tambe nan a informa gerencia di KIA inmediatamente kiko tabata pasando.
Internamente hefe di cuido Dr. Aron Verschuur a tuma contacto cu DVG y bao di nan guia a realisa “Contact Tracing” pa asina investiga y identifica posibel contactonan cu e trahadornan aki por tabatin cu otro trahador of preso den KIA.
Ta bon pa menciona cu Staff di cuido di KIA for di luna di maart, na momento cu Covid-19 a ser detecta na Aruba, a haya tur informacion y training necesario pa nan ta hopi bon prepara pa na momento cu un caso positivo presenta. Pesey trahadornan ya tabata usando tapaboca y tur esnan cu ta bishita KIA, sea pa servicio of bishita preso, tabata cumpli cu e reglanan di DVG di higiena y prevencion, incluyendo bisti tapaboca.
Despues cu e dos casonan a bira conoci a duna presonan tambe tapaboca pa uza como extra medida di prevencion. Niun di e dos casonan no tin relacion cu otro y ademas; e origen di contacto tampoco a sosode den KIA.
Famianan di detenidonan y comunidad en general por ta trankil cu e situacion den KIA ta bao di control y tur medida di prevencion ta vigente 24/7. “No por descarta cu casonan positivo por surgi, sinembargo KIA su personal ta hopi bon prepara”, tabata palabranan di e director Sr. Gino Winklaar.


text:
CALIFORNIA – Jemyma Betrian ta añadí un otro faha den su kolekshon. Jemyma a gana ku nòkout tékniko (TKO) den di tres asalto kontra Thais Souza i asina logra e título di WCK peso ‘gallo’.
Betrian a bringa den e pelea estelar di WCK Muay Thai “Matter of Pride” ku a tuma lugá na Pechanga Resort i Kasino na California. Meskos ku su pelea anterior na China Jemyma a kuminsá un tiki friu. E ‘Golden Girl’ no por a haña su mes den e promé dos asalto nan. Esaki a bin kambia den e di tres asalto i tabata sufisiente pa Jemyma logra un nòkout tékniko riba su kontrinkante Thais Souza.
Ku e viktoria aki Jemyma ta pone su rèkert na 32 gana for di kua 12 nòkout, 2 derota i 1 empate.


text:
Di parti di Servicio Meteorologico di Aruba, director interino, David Barkmeyer a splica cu pasa di 4’or di marduga, algo di awasero a cuminsa cay pero aisla. Pa mas den habri di dia, a cuminsa ripara cu enbes di awa sede, el a cuminsa bira mas intenso, cual tabata un señal cu ta un zona di convergencia intertropical activa. Tipo di sistema aki ta hopi vervelend pa pronostica. Cu esey no ta disculpa meteo, ni nada por el estilo. Ta un cantidad di circunstancia tin rond di e sistema aki cu tabata menasa algun dia caba y cu dado momento, cu tabata tin indica den pronostico di tempo cu tabata wordo spera, sinembargo e cantidad di awa a basha un tiki hopi.
E sistemanan aki ta caracterisa cu ora cu dia ta habriendo, a cuminsa intenstifica. Mara na esaki ta haya cu biento swak cu tabata tin. Ta haya facilmente cu e nubianan cu e sistema aki ta forma.
Tin cu agrega cu el a cana di zuid bin ariba. For di Colombia y Venezuela, bin para net riba Aruba. Cos cu normalmente den ultimo temponan ta hay’e na Corsou y Boneiro. Aruba ta keda liber y ta haya kisas solamente awasero leve. Pero den e caso aki, Corsou y Boneiro a keda liber y Aruba a haya e carga. Tin cu bisa cu e sistema cu ta caracterisa su mes pa e celnan di awasero ta yobe despues bolbe forma tras di otro, mara na e biento swak, ta haya facilmente cu nubia di 50 of 60 mil pia ta para yobe, cual a sosode. Na cierto parti nan a haya awa en exceso cu ultimo cu a sali for di Meteo, tabata tin casi 70 milimeter di awa. Esey ta na aeropuerto so.
Cierto otro partinan lo a haya algo mas tanto, segun Barkmeyes. Considerando cu nos ta den tropico, ta haya cu no mesun caminda cu e cantidad di awasero.
Bon noticia ta cu poco poco e celnan a bay ta cabando y loke a sobra ta nubianan abao, cu awasero, pero no pisa.
Naturalesa mes, segun Barkmeyer a agrega, no ta laga e atmosfera asina tanto instabil, manera cu e tabata. E mes ta stabilisa su mes den e ultimo oranan. E awasero ta bahando poco poco y segun pronosticonan cu Barkmeyer por a mira, no ta kere cu algo lo bay ripiti pa e anochi di mañan.
E chens pa algo asina ey bolbe ripiti ta masha chikito. Sinembargo ta posibel cu por haya nos cu aki aya algo di yobida. E problema ta cu hopi awa a cay caba. Si e cay un tiki mas riba un cantidad di 5 pa 10 milimeter mas, lo a haci basta daño.
Meteo lo bay tene tur esnan concerni di e situacion y por minimalisa cierto dañonan por wordo haci.
Aruba tabata tin paar di dia cu ta menasa cu zona di convergencia intertropical por activa, pero agregando, cu den tanto aña trahando den e ramo aki, Barkmeyer ta splica cu no ta facil pa haya cierto sucesonan asina aki. E no ta sosode hopi, segun Barkmeyer.


text: Oranjestad, December 30, 2020 – Crisis Team Covid -19 ta desea di informa nos comunidad cu entrante dia 5 di januari 2021, biaheronan lo mester realisa un COVID-19 test pa por drenta Aruba biniendo for di Boneiro. E test aki por wordo haci dentro di 72 ora prome cu e biahe of ora di yegada na aeropuerto di Aruba, manera ta e caso cu pasaheronan cu ta yega nos isla for di cualkier otro destinacion. Te ainda biaheronan for di Boneiro tabata wordo exonera pa haci e test, pa motibo di e asina yama “Travel Bubble” entre e dos islanan. Sinembargo entrante dia 5 di januari 2021 esaki lo no ta aplicabel mas. Pasaheronan ta wordo pidi pa tuma bon nota di e cambio aki.


text:
Pronóstiko di tempu pa Kòrsou i bisindario bálido te djamars mainta 6:00 o.l., 18 di yüli 2017.
Pronóstiko
Pronóstiko di tempu pa Kòrsou i bisindario bálido te djamars mainta 6:00 o.l., 18 di yüli 2017.
Kompilá: djaluna 17 di yüli 2017, 05:00 o.l. (09:00 UTC).
Tempu: Shelu ta por lo general parsialmente nublá i prinsipalmente den djamars mardugá i mainta tin un mihó posibilidat pa awa kai.
Temperatura máksimo lo alkansá 33 ºC i temperatura mínimo 26 ºC.
Solo ta sali 06:19 i ta baha 19:05 o.l.
Bientu: Por lo general for di direkshon ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando te posiblemente fuerte; forsa 6 (40 te 50 km/ora, 22 te 27 nudo). Den anochi e fluho lo ta mas suak.
Situashon general: E régimen di bientu i kondishon di laman moderá lo prevalesé den nos área den kuminsamentu di siman. Banda di esei, ta antisipá desaroyo di nubianan kapas pa produsí áwaseru riba parti di e isla durante e dianan ku ta sigui.
Kondishon di laman: Moderá generalmente ku altura di olanan entre 1 i 1.5 meter (3 pa 5 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djárason mainta: Shelu lo ta parsialmente nublá. Den djárason mainta por bira hopi nublá ku chèns pa algun áwaseru.
Meteorólogo: Coffie
E próksimo boletin di tempu lo wòrdu publiká djaluna 11:00 o.l. (15:00 UTC).


text:
Minister Rocco Tjon: Reunionnan fructifero cu comision di conseho den cuadro di husticia y...
Diahuebs ultimo a tuma luga dos diferente reunion, caminda a trata prome e tema di rijbewijs sigui pa un otro reunion cu a toca...
Delegacion di Aruba a participa na reunionnan consultativo cu CBP na Washington DC
Bou di mandato di Minister di Turismo & amp, Salubridad Y Prome Minister di Aruba, un delegacion consistiendo di representantenan di Ministerio di Turismo,...
Minister Maduro a atende reunion virtual di IMF riba e efecto di COVID19 pa...
E siman aki Minister Xiomara Maduro den cuadro di e reunionnan Anual di IMF, a atende un reunion virtual hunto cu otro Ministernan y...
Prome Minister Evelyn WeverCroes Enfoke di gabinete Wever-Croes II ta pa pone Aruba...
Mientras cada Minister mester percura pa yega na un balansa di kico ta haya atencion y prioridad Manera cu ta conoci Aruba ta den un...
Varios sushi benta den mondi di Santa Lucia; Tony Geerman: Santa Cruz ta entre...
Pa Tony Geerman, awa a pasa hariña. E ta rabia y sigur cu e habitantenan di Santa Lucia cu ta parce di no ta...
Ley Integridad Ministers lo keda trata Dialuna awor; Raad van Advies cu riba falta...
Raad van Advies riba 26 di Mei 2021 ta conseha pa wanta cu tratamento di e ley di iniciativa Integridad Ministers, te ora cu...
Segun ATA, Pa via di variante Delta, Aruba a perde 25.000 bishitante entre augustus...
Durante un conferencia di prensa di Crisis Team Ronella Croes CEO di ATA tabata presente, el a trece dilanti e ultimo desaroyo pa turismo...
Ambulance y personal di ImSan ta uni na conscientisacion riba malesa di cancer di...
Ayera 22 di october tabata e dia “Wear it Pink” unda cu tur persona ta bisti cu un prensa color ros pa asina conscientisa...
Famia Planea Aruba: Den transcurso di añanan nos a expande pa full aspecto di...
Den un entrevista pa Bon Dia Aruba directora di Famia Planea Aruba, Sra. Evelyn Ras-Yarzagaray, a elabora ariba e puntonan di prioridad cu Famia...
Minister di Enseñansa y Deporte Endy Croes a reuni cu Sindicato SIMAR hunto cu...
Diamars ultimo Minster Endy Croes a reuni cu Sindicato SIMAR, un reunion di siguimento riba e topico di instructornan di landamento, sra. Josephine Abertus,...


text:
Home Slider
Mi Deseo
January 23rd, 2018 by Jan Barendse
Ora ku un persona fayesé, tin hopi kos di hasi i kos di pensa pa sernan kerí. Banda di prosesá e fèrdrit, bo sernan kerí mester regla vários asuntu práktiko i aki e pregunta kiko e deseonan di e defuntu lo tabata ta hopi importante.
Di kon regla mi entiero for di awor?
March 28th, 2014 by Jan Barendse
Tin un dicho ta bisa: Morto no ta respetá edat. Un dicho fuerte pero ku ta pone bo reflekshoná, paso ni hóben ni ansiano no sa kuantu tempu mas di bida nan tin. Ta p’esei mes ta importante pa nos regla nos kosnan for di trempan i asina kita e peso aki for di esnan ku ta keda atras, ku ya ta den nan doló i ku hopi kos na nan kabes. Di e manera aki bo por tin garantia tambe, ku maske bo no tei mas bo ta haña un entiero segun bo deseo. Pa nos di El Tributo ta un honor pa por asistí for di aworakí i tambe despues na i despues bo entiero, p’ asina esnan ku bo a bai laga tras, por keda ku un kurason trankil i liber di prekupashon.
Kompashon ta nos mishon
February 27th, 2014 by Jan Barendse
Pèrdida di un ser kerí ta doloroso, ta p’esei nos ta haña importante pa abo dediká bo tempu pa trata ku e tristesa, miéntras ku nos
ta atendé tur e detayenan pa garantisá un despedida manera e defunto a deseá.


text:
Dia 2 di Februari tawata dia mundial di bahianan (wetlands). Directie Natuur en Milieu (DNM) ta comparti e tema mundial di e aña aki, cu ta enfatisa e rol importante di saliñanan/bahianan. Un saliña ta brinda un servicio natural pa e combatimento di cambio di clima.
E momento a yega unda cu nos mester stop di desaroya na areanan clasifica como bahia/saliña of wetlands. E proceso aki ta stroba nan di functiona manera mester ta. E ta den nos man como hende pa contene e fenomeno di cambio di clima y duna un aporte na conservacion di e areanan aki. Reflehando riba e metanan mundial pa desaroyo sostenibel di Nationan Uni, Sustainable Development Goals (SDG’s), e tema di wetlands ta toca e golnan #sdg9, #sdg11, #sdg13, #sdg14 y #sdg15.
Den un edition anterior DNM a splica kico ta cambio di clima. E ta un relalidad cu e clima na mundo ta cambiando, temperaturanan ta subi, lama/oceanonan ta bira mas cayente, sneeuw y ijs ta smelt y nivelnan di lama ta subiendo den tempo record, desde tempo pre-industrial. Tin un cantidad significante di carbon dioxide (CO₂), gasnan methane y otro greenhouse gases (GHG) den atmosfera cu ta consecuencia di actividadnan humano. Den cuadro di World Wetlands day ta pone enfasis ariba e servicio cu nan ta brinda nos naturalesa pa combati cambio di clima. Wetlands/saliñanan tin un rol significante pa stabiliza emision di gas (GHG). Asina frenanando e impacto di cambio di clima.
Wetlands coastal (marino) por consisti di areanan di saliñanan, mangelnan, yerbanan di lama, rifnan di coral y tur esakinan ta funciona como absorbentenan di shocknan cu tin di haber cu desasternan natural. Nan ta yuda baha e intensidad di olanan asocia cu mal tempo manera tsunami, asina brindando proteccion contra catastrofenan manera inundacion.
Wetlandsnan mas parti paden (no coastal) manera rooinan, pantanonan, lagoennan, areanan humedo ta funciona manera spons asina retene awa di yobida. Den temporadanan di secura ta yuda cunukeronan. Tur tipo di wetlands/saliñanan tin un funcion ecologico y ta brinda un of mas servicio. P’esey ta bon pa proteha, conserva, uzanan na un manera sostenibel.
Gobierno di Aruba conhuntamente cu Ministerio di Ruimtelijke Ordening Infrastructuur en Milieu a introduci e Parke Marino cu ta consisti di cuatro area: lama conecta cu Parke national Arikok, Sero Colorado incluyendo rifeilandjes Sanicolas, area di Santo Largo te cu Isla di Oro y area di rifnan di coral di Oranjestad haven. Di e cuatro areanan aki e ultimo tresnan ta cualifica como wetland. Asina por wak con Aruba tambe ta aportando na proteccion di areanan clasifica como wetlands. Asina tambe conbatiendo efectonan di cambio di clima.


text:
Parlamentu di Kòrsou Presidente i vise Presidentenan di komishonnan figo di Parlamento apuntá
Risibí athuntu e lista di Presidente, vise Presidente i miembronan di e komishonnan figo di Parlamento. Den e reunion di komishon sentral djabièrnè dia 19 di mei 2017 a aprobá e miembronan dje diferente komishonnan figo. Dia 23 di mei 2017 kada komishon su Presidente i vise Presidente a keda ratifiká.
E komishonnan figo di Parlamento regularmente ta mantené kontakto ku ekspertonan, outoridatnan responsabell, suidadanonan individual òf ku ta uni den un grupo di interes ku tin di haber ku un sektor dje komunidat aki.
Nan por reuní i bishita e instansianan aktivo den e sektor enkestion pa asina yega na informashon pa na momentu ku Parlamento tin reunion nan vosifera e puntonan di atenshon na e mandatario konserní, asina ta perkurá ku e sektor tin e atenshon i e dinamismo pa inovashon, kresementu i progreso.
Señor/señora e lista di komishon figo aki di Parlamento ta forma un dje aspektonan di mas importante dje labornan ku Parlamento komo e representashon máksimo di nos pueblo ta efektuá, por fabor sea asina bon i duna atenshon na esaki i publik’é den bo medio di komunikashon asina nos komunidat engeneral por tuna nota di dje.


text:
Diasabra dia 16 di april ATIA lo tene su seminario “People Management” na Universidad di Aruba cu lo cuminsa for di 9.00 di mainta pa 2.30 di atardi. E aña aki e seminario ta wordo organisa conhuntamente cu Medwork, Advance Human Resource Services, Corporate Health Solutions, Monica Kock & Partners y PricewaterhouseCoopers.
Mesun cos cu añanan anterior cuater topico di suma importancia lo wordo trata:
– Maneho di Talento: Con pa retene y desaroya talento den bo compania
– Rekisitonan pa un maneho di verzuim efectivo
– Examen medico den e campo laboral, tin sinti of no?
– Sistema pa evalua con empleadonan ta funciona
Obhetivo
E seminario lo duna dunadornan di trabou y/of directiva di recurso humano e instrumentonan necesario pa maneha e personal na un manera mas eficiente. Lo ta bai tin splicacion encuanto posibilidadnan legal, medico y solucionnan practico.
E seminario aki ta unico den sentido cu e temanan lo wordo trata den grupo chikito y den un manera interactivo den e lokaalnan di Universidad di Aruba. Tur hende presente lo bay intercambia di idea y experiencia hunto cu e orador profesional concerni.
Oradornan
E tema “Maneho di Talento: Con pa retene y desaroya talento den bo compania” lo wordo trata door di Sra. Charlene Nectar, Sr. HRM Advisor, Trainer & Facilitator di Advance Human Resource Services. “Rekisitonan pa un maneho di verzuim efectivo” lo wordo trata door di Sra. Angelique van der Horn, Occupational Health Consultant na Medwork y Sr. Tristan Monzon, General Manager na Corporate Health Solutions. “Examen medico den e campo laboral, tin sinti of no?” lo wordo trata door di Sr. Anton Isaak, Health Consultant di Medwork hunto cu abogado Sra. Diana Carolina Lopez Paz di Monica Kock & Partners cu lo relata riba e parti legal di e procedimento. Por ultimo e tema “Systema pa evalua con empleadonan ta funciona” lo wordo trata door di specialistanan di PricewaterhouseCoopers, Sra. Shelby Maduro, Sr. Consultant y Sra. Anna Maduro, Human Resources Manager.
Inscripcion
Pa inscripcion of mas informacion por tuma contacto cu Sra. Marilyn Orman na 582-7593 of email na info@atiaruba.org. Sea asina bon di confirma bo participacion prome cu dia 11 di april 2016.


text:
KRALENDIJK – Pronto lo kuminsá ku trabounan pa Fèlt ATC na Tera Kòrá haña yerba artifisial i despues na Fèlt Rudy Boezem na Nort Saliña Pabou.
Esaki diputado di deporte, sr. James Kroon, a duna di konosé den entrevista ku boso sirbidor Ibi Piar di e programa aki di deporte.
Si ta bon asina promé ku luna di yanüari kaba, lo kuminsá ku e trabounan pa prepará e fundeshi etc pa e yerba artifisial.
Tur kos ta kla, tur kos ta reglá kaba segun e mandatario a duna di konosé.
Ku esaki a mandatario ke bisa ku tur loke tabatin ku regla pa esaki, ta reglá tambe kaba, loke ta nifiká ku nada lo por stroba esaki di bini, nada lo stroba e trabounan di kuminsá ku no ta solamente áwaseru. Tur loke otro ku mester a regla pa esaki, ta reglá kaba pues.
Asina ku finalisá ku e trabounan di yerba artifisial na riba Fèlt ATC i na satisfakshon, lo kuminsá ku e trabounan pa yerba bini tambe na Fèlt Rudy Boezem.
Basta dia esakinan tabata den tapara, porfin ta asina leu ku e trabounan ta kla pa kuminsá pa e fèltnan aki haña yerba. Ku esaki dos fèlt di futbòl mas tei haña yerba e aña aki riba nos isla.
Na e fèlt na entrada di Rincon tambe, fèlt konosí komo Fèlt Pariba, akinan tambe lo haña yerba pero unu mas bien pa trein ariba.
Tin mas proyektonan na kaminda, di kua e aña aki lo bira e aña di Boneiru pa loke ta su deporte.
No solamente den e deporte di futbòl pero tambe den otro deportenan tambe tin moveshonnan positivo tei kuminsá e aña aki.
Un di nan ta tambe e deporte di vòlibòl di sala di vòlibòl di “beach” ku tambe lo bai haña ayudonan di Hulanda i asina por sigui menshoná mas.
Ku otro palabra, e aña aki ta aña di desaroyonan positivo pa deporte di Boneiru.


text:
ULTIMO ORA.
BONEIRU.
Ayera nochi 25 di maart un aksidente di trafiko a tuma luga na final di kaya Betico Croes.
Den kareda di 7:15pm un skuter lo mester a bai dal den un auto di famia.
Tabata tin 2 hoben riba e skuter esun patras a bula abou pero e shofur di e skuter a keda gravemente herida.
Polis y ambulance tabata tey rapido na e sitio.
Ku urgensha a transporta e viktima pa hospital su situashon tabata delikado.
Marduga a disidi di transporta e viktima ku urgensha pa Colombia pa tratamentu mediko mas avansa.
Awe tardi 26 maart 2018 a drenta e tristu notisia ku e hoben na bida jama Marnix Theodora alias Mou nase 18 di juni 1991 ku tabata tin 26 anja di edat a fayese a konsekuensha di e herida nan ku ela sufri.
Paz na su restunan y forsa na e famia nan.
E ta bira e di dos morto den trafiko na Boneiru.
FUENTE/ LIVE FM.


text:
Oranjestad— Aruba ta conoci pa un gran cantidad di trabou boluntario dedica specialmente na formacion di hobennan. Lidernan ta traha incansablemente pa yuda e muchanan desaroyo un of mas talento sea riba tereno di deporte, cultura, tereno social educativo etc.
Anualmente ta reconoce e talento di un hoben of un grupo di hoben cu destaca bou guia di su lidernan. E edad di e hoben(nan) por ta varia entre 6 pa 18 aña.
Cu destaca nos no ta referi solamente na logronan manera premio etc, pero tambe trabou boluntario den comunidad durante henter aña.
Asina por menciona e ganadonan di 2013 cu tabata e hobennan di Arubaanse Padvindsters Gilde pa nan dedicacion na nan propio formacion y tambe trabou den comunidad asistiendo entre otro hende grandi etc.
Te cu diabierna 11 di april por entrega nominadonan pa e premio dedica na e prome Gobernador di Aruba, esta Felipe B. Tromp den feliz memoria.
Por entrega e nominacionnan cerca señora Nilda Koolman na L.G. Smith Boulevard 26 of yama pa mas informacion na telefon 582-5774.
Ban reconoce nos talentonan hubenil y entrega nominacion pa asina nan por bin na remarca pa gana e Copa Hubenil Gobernador Felipe B. Tromp 2014.
Copa hubenil Gobernador Felipe B. TrompPosted: April 9, 2014 in Johnny Habibe
Oranjestad— Aruba ta conoci pa un gran cantidad di trabou boluntario dedica specialmente na formacion di hobennan. Lidernan ta traha incansablemente pa yuda e muchanan desaroyo un of mas talento sea riba tereno di deporte, cultura, tereno social educativo etc.


text:
Title
N.V. Elmar Press Releases
Thu, 09/01/2016 - 12:52
N.V.ELMAR ta hopi orguyoso di anuncia su proyecto nobo "Elmar Mural Event". E proyecto ta consisti di un competencia nacional di pintura cual tin como meta pa motiva e hobennan pa expresa nan creatividad y nan talento a traves di arte.
Wed, 08/17/2016 - 16:03
“Ta algun dia tras di otro cu nos tin mala suerte cu fayonan ta presenta un tras di otro, pero mayoria di nan ta for di nos mannan. Nos tecniconan a activa mesora pa trece solucion mesora.
Wed, 08/17/2016 - 15:39
Tabata pa mas o menos 8:10am cu a drenta informacion na central di NV ELMAR cu barionan ta raporta fayo den suministro di coriente. No a dura mucho cu WEB Aruba NV a raporta cu ta trata aki di un problema serio y cu henter nan operacion a bay plat, conoci como un "Blackout".
Wed, 08/17/2016 - 15:26
"E ta un desaroyo normal y cu nos ta nota tur aña atrobe", asina Wanda Broeksema, gerente di e departamento "Servicio na Cliente" di NV Elmar a duna di conoce.
Wed, 08/17/2016 - 15:12
Tabata Diaranson alrededor di 12:30pm cu diripiente coriente a bay den algun area specifico, afectando e casnan y negoshinan den e areanan ey. Tecniconan di N.V. ELMAR a activa mesora y a sali pa investiga kico ta locual a sosode cu algun area a keda sin suministro di coriente.


text:
KRALENDIJK – Honor a toka na e ekiponan s.v. Juventus di Antriòl / Playa Pabou i s.v. ATC di Tera Kòrá, pa inisiá kampionato 2021 di futbòl di nos isla djarason awó 17 di febrüari den Stadion Kralendijk na Playa. E partido inisial di e kampionato ta kuminsá 8’or anochi.
Patrick Mariana di Federashon di Futbòl Boneriano(FFB), durante un entrevista relashoná ku e kampionato di FFB 2021 a konta kiko tur por spera. El a papia kon e situashon ta awor ku weganan ta bai kuminsá i mas. “Último temporada kasonan di CoViD-19 a baha esei ta hasi posibel ku futbòl por kontinuá. Esei ta e kaso i djarason 17 di febrüari tin e promé partido den stadion na Playa. E promé partido ta entre Juventus i ATC. E proseso ta andando pa por yega na e konklushon pa por tin fanátiko durante weganan di futbòl. Fanátiko sigur tin influensia riba e hungadó loke ta motivá nan mas durante wega. Ta kuminsá sin públiko, pero por presensiá e weganan pa medio di ‘live streaming’. Tin un plan pa loke ta trata asuntu di públiko den Stadion na Playa. E lugá ta hopi amplio pues por tuma kada banda den stadion, algu mas ku 100 hende. Nos ta sperando un kontesta di gobièrnu si e sei ta bira posibel. Na diferente okashon a hasi intento i no a logra organisá e kampionato di FFB debí na e situashon di e pandemia di CoViD-19. E aña aki e kampionato ta konta ku 10 ekipo ku ta partisipá. Weganan ta riba djarason, djabièrnè i djadumingu. Djarason i djabièrnè wega ta kuminsá 8or di anochi i djadumingu 7or di anochi. E deseo ta pa yega na un palabrashon pa fanátiko por presensiá e weganan. Presidente di FFB djarason ta sinta na mesa ku gezaghèber Edison Rijna pa papia un biaha mas riba e posibilidat pa fanátiko drenta stadion”, Patrick Mariana a bisa.
Despues di e promé partido djarason, djabièrnè awó 19 di febrüari e di dos partido di e kampionato, esaki pa 8or anochi den Stadion di Playa, lo ta entre e ekiponan Atlétiko Flamingo di Nikiboko i e peruanonan di Arriba Perú ku ta bai topa otro pa promé bia den e kampionato. Djadumingu pa 7or di anochi ta sigui Vespo i Young Boys.
Nos ta deseá e ekiponan den e kampionato tur klase di éksito, meskos tambe e federashon di futbòl bou di presidensia di sr. Ludwig “Luti” Balentin.


text:
Gustosamente nos ta partisipá na bo ku nos ta suavisá nos medidanan di COVID. Nos ta adaptá nos maneho di entrada i nos areglonan di bishitante. E medidanan ku nos a suavisá ta lo siguiente:
Maneho di entrada
- Na entrada ta hasi pregunta tokante keho i biahenan resien pa eksterior.
- Bistimentu di un tapaboka ta bira opshonal pa pashènt sin keho.
- Pa pashènt di poli ku tin keho sí e obligashon pa bisti tapaboka ta keda na vigor. Den kaso ku e pashènt mes no tin un tapaboka, nos personal ta ofres’é unu.
- Ta supliká bishitantenan ku tin keho pa bini bèk ora nan no tin keho mas.
- Bishitante pa Kas di Kuido, Sentebibu i Special Care sí tin ku bisti un tapaboka ora tin kontakto dentro di 1,5 meter. Esaki no tin mester di ta un tapaboka médiko.
Kas di Kuido
- Ta suavisá e areglo pa bishitante i e ta bira di 10:30 – 20:00. Maksimalmente 2 bishitante pa kada habitante.
- Un súplika urgente pa bishitá maksimalmente 1 habitante kada biaha.
- Por kuminsá atrobe ku salimentu pa un dia ku òf sin pasa anochi i tambe ku salimentu pa un wikènt.
- Por kuminsá ku aktividat durante dia.
- Ta supliká bishitantenan ku tin keho pa bini bèk ora nan kehonan pasa.
Areglo pa bishitante di Sentebibu i Special Care
- A suavisá esaki i el a bira 2 momentu di bishita pa dia i maksimalmente 2 bishitante kada biaha.
- Orario di bishita di Special Care a bira 12:00 – 13:00 or i 18:00 – 19:00 or.
- Orario di bishita di Sentebibu a bira 11:30 – 13:00 or i 18:30 – 20:00 or.


text:
KRALENDIJK – John-Marie Nicolaas, e nòmber aki no bisa niun hende nada. Hopi bia un hende tin ‘bijnaam’ i ta bisa e no ta bunita pa menshoná. Den kaso di ‘Pichiri’ ta bon pa menshon’é. E no ta referí na un bèrdat pa su persona. Semper tur hende a rekonosé i yam’é asina. ‘Pichiri’ despues di 9 luna ku e no por a mira nada, awor tin su bista bèk.
‘Pichiri’ tabata entrenadó di tim di sòftbòl Sonrisa pa hopi aña. Ta trata di un ekipo di sòftbòl di hende muhé.
E miembronan di e tim huntu ku esnan di La Sonrisa ku ta e tim di hende hòmber, a yega na e idea pa sorprendé ‘Pichiri’ riba su fecha natal, i selebrá huntu kuné su 52 aña di bida.
Tabata un alegria pa ‘Pichiri ta presente huntu ku su hendenan, i a opta pa selebrá e fiesta na ‘Jossy Boekhoudt Ball Park’. Momentu ku mi a yega na e sitio ariba menshoná, saludando algun persona mi a tende nan menshoná ku ‘Pichiri’ a rekonosé Fittipaldi. Momentu ku mi a aserk’é ,el a bisa: Edson konta? Bèrdat asina e ta yamami. Mi sa ku ‘Pichiri’ ta siegu, loke mi a tende i eksperensia na algun momentu ora mi ta bai kubri kos di aktividat sosial i top’é. Mi tabata bis’é ku ta ami ta su dilanti pa e sa ku ken e ta papia, pasobra e no ta mira.
Mi a aserk’é, salud’é i el a rekonosémi bon i nos a kombersá.
‘Pichiri’:” 9 luna mi a pasa siegu i awor a rekobrá mi bista. Hopi hende no ta kere ku mi tin mi bista, i nan ta hasi tur manera pa komprondé di bèrdat si mi ta wak atrobe òf mi ta rekonosé hende pa nan stèm. No, mi ta wak normal manera un hende ku tin su bista. Danki na Dios mi ta kontentu i relahá. Skuridat di siegu ta doló, prekupashon i bashí enorme den bida.
Mi ta hopi kontentu di por mira i selebrá ku mi hendenan. Nan a bisami nan no ta bisa nan nòmber i ta deseá pa ami mes rekonosé i bisa nan nòmber loke a sosodé. Mayoria di nan no tabata sa ku mi a rekobrá mi bista. Nan a keda hopi kontentu i impreshoná.”
‘PICHIRI’
Kon a yega na e nòmber Pichiri? ”Mi nòmber ta John, sinembargo práktikamente niun hende no sa. Hopi hende ta kere e nòmber di ‘Pichiri’ a bin di e mundu di fiesta di Sanikolas, pasobra mi tabata un ‘zwarte piet’ pa hopi aña. Ben Oleana ta outor di e nòmber ku mi tin ku ta úniko, esta ‘Pichiri’. Mi no tin niun problema si un hende yamami asina, sinembargo niun hende no ta yamami John.
For di mi 7 aña di bida, pues awor ya pa 45 aña tur hende ta rekonosémi komo ‘Pichiri’, e nòmber ku Ben mi amigu a dunami, ”Pichiri a konta ku hopi alegria.


text:
KRALENDIJK – Durante un reunion djabièrnè último, e desishon a wòrdu tumá ku djarason awó 03 di mart 2021, tur tres diputado ku ta forma Kolegio Ehekutivo huntu ku gezaghèber di Boneiru lo bai tuma e angua di bakuna. Ta trata aki di Diputado Nina den Heyer, Diputado Hennyson Thielman, Diputado James Kroon i gezaghèber Edison Rijna. Esaki pa stimulá komunidat mas tantu posibel pa registrá i pa demostrá ku e bakuna ta seif. Riba medio sosial entre otro ‘Facebook’ por a mira diferente gritu pa mandatarionan bai tuma e bakuna, komo ehèmpel pa otronan. “Ami si ta bai tuma e bakuna. Mi ta kere den “leading by example” i si mi ta hasi un apelashon riba pueblo pa tuma e bakuna, ta mas ku klaro ku mi mes tambe ta tum’e! Mi ta hasi’e pa mi mes, pa mi yunan, pa mi sernan kerí i mi komunidat! Mi lo keda respetá esun ku tin otro opinion i mi ta pidi pa respetá esun di mi tambe. Nos mester ta ehèmpel pa asina hende mira ku nos mes tambe ta tuma e bakuna”, Diputado Den Heyer a bisa.
Promé Minister di Aruba sra. Evelyn Wever-Croes, Minister Danqui Oduber i Xiomara Maduro tambe a pasa e angua pa trese trankilidat den komunidat tokante e bakuna. Despues di e momentu aki, Aruba a mira un subida di 30% di registrashon. Na Kòrsou Promé Minister Eugene Rugghenaat, Minister Zita Jesus Leito i epidemiólogo Dr. Izzy Gerstenbluth tabata e promé tres personanan ku a pasa e angua di bakuna. Djarason awó 3 di Mart parti mainta ta toka turno na mandatarionan di nos isla.


text:
Parlamento, ministernan y pueblo mester dialoga riba cambionan den ley di AZV
Seguro nacional di gasto medico general AZV ta splica kico nan retonan ta encuanto balansa fondo y tratamento pa un grupo amplio di pashent. Alabes e organo ta splica cu den futuro lo ta posibel pa inclui psicologia y psikiatria den pakete di AZV.
AZV ta informa cu ley di AZV ta exigi cierto rekisitonan pa cuido segura pasobra segun vocero di AZV Solange Tchong, asina por percura cu cuido lo por wordo cubri pa hopi pashent. Esaki ta algo cu tambe director di AZV Anco Ringeling a yega di expresa na e matutino aki den pasado. E punto cu sr. Ringeling a trece dilanti aña pasa ta cu ley di AZV a wordo crea conscientemente cu e limitacion cu mester trata di un cuido ‘comun y coriente’ mescos cu den otro paisnan su seguronan colectivo pa asina percura cu no djis cualkier tratamento arbitrario lo por wordo cubri por medio di AZV.
E reto segun sra. Tchong ta pa un pais chikito manera Aruba por financia cuido pa un grupo di mas o menos 107 pa 110 mil persona sin tin acceso na industrianan farmaceutico cual hopi biaha paisnan mas grandi por uza pa financia cuido medico pa un populacion grandi. “Otro paisnan tin acceso na industrianan grandi of otro herment cu lo por cubri e aspecto di research. Aruba no tin esey. Aruba por ehempel no tin ni un universidad medico cu tin esey. Hulanda cu ta un pais relativamente chikito, hasta tin esaki.”
Esaki sra. Tchong ta splica pa ilustra cu e casonan excepcional cu a tuma luga den 2017 ta exactamente esaki: casonan masha excepcional cu normalmente no lo tuma luga. Den nos edicion anterior nos a reporta cu AZV ta habri pa mira algun cambio den e ley di AZV, cual awo ta existi pa basta tempo. Sinembargo tin algun aspectonan di ley cu lo ta miho pa laga manera cu ta, ‘pa bo por proteha bo mes como isla’.
Financiamento seguro medico nacional
E fondonan cu AZV tin disponibel pa cubri experimentonan, innovacion of otro tipo di tratamentonan experimental ta bastante limita. Otro paisnan si tin manera pa financia esaki segun sra Tchong pasobra nan tin fundacionnan y companianan cu hopi biaha tin meta comercial cu e financiamento aki, pero na Aruba no tin acceso na esaki.
Alabes sra. Tchong ta reconoce cu por bin mas combersacion, esta colectivamente entre pueblo, parlamento y ministernan riba e cambionan posibel den ley di AZV, particularmente riba e contenido di e pakete cu e seguro nacional ta ofrece.
Un ehempel cu e vocero ta duna ta e cantidad di ora di fisioterapia cu AZV ta ofrece. Sra. Tchong a yega di tende hopi riba e topico aki y e mes como persona (pues no papiando como vocero di AZV) ta haya cu en berdad e 1 of 2 ora cu AZV ta duna no ta suficiente compara cu otro paisnan afo cu ta duna 8. “Aworaki AZV ta existi pa 17 aña. Porta ta tempo pa renoba y actualisa nos sistema”.
AZV lo por inclui psicologia den nan pakete si ley wordo cambia
Un di e maneranan cu e seguro nacional ta purbando di mehora e sistema di salud na Aruba ta por medio di e sistema di salud mental. Manera nos a trece dilanti anteriormente un acuerdo a wordo cera entre Fundacion Respaldo y PAAZ pa pasa cuido psikiatrico pa e fundacion. Den e proceso aki AZV ta hunga un rol grandi por medio di entre otro financia e procedura.
E vocero ta conta nos con den añanan 90 ya caba tabatin pensamento pa restructura e cuido di salud mental na Aruba pa asina trece esaki di un manera mas coherente. “E no tabata mucho visibel ni accesibel pasobra bo mester a pasa diferente instancia, pero actualmente AZV e fundacion y hospital ta canando caminda pa mehora esaki.”
Aunke psicologia no ta forma parti di e pakete cu AZV ta ofrece actualmente, di e manera cu lo bay organisa esaki e lo por bay bira parti di e pakete. Aunke normalmente mester ta un escogencia personal pa haci uzo di e servicionan di psicologia y psikiatria, ora esaki wordo restructura lo por bay ofrece un servicio multidisciplinario pa primeramente grupo di persona ambulante riba caya. Pues no lo tin acceso pa tur hende den cuminsamento, pero si pa esnan cu tin mas necesidad.
Si e seguro lo por ofrece e tipo di cuido aki como parti di nan pakete pa henter pueblo di Aruba, sra. Tchong a bolbe mustra riba e cambionan di ley cu lo mester tuma luga pa haci esaki posibel. Pues nos lo tuma contacto cu e mandatario concerni y clarifica riba su punto di bista encuanto esaki.
“Nos ta pensa cu esaki ta un bon inicio. Bo mester sigui desaroyonan actual pa asina por trece cambio.”


text:
Kansá pero satisfecho despues di aktividat CURA DOET 2019
E alegria ku e trahadónan di Kontraloria General a eksperensiá na CURADOET 2018 tabata pidi pa mas. P’esei e aña aki atrobe algun trahadó a mèldu nan mes komo boluntario pa partisipá na CURADOET 2019.
Un sondeo chikí a mustra ku e proyekto di limpiesa di Playa Charomba tabata e faborito apsoluto pa e boluntarionan. E intenshon tabata pa dia 15 mart 2019 entre 8or di mainta pa 2or di mèrdia kita plèstik i otro desperdisio, kòrta mata i mantené e ruta di kaminata den e área di e bahia.
Na último momentu e plan aki a kai na awa dor di e oumento drástiko di sargassum den e bahia, lokual ta funesto pa e turtuganan i piskánan. Ademas e sargassum aki ta manda un oló desagradabel ku ta ole te leu den e área. Tabata apsolutamente nesesario pa mas pronto ku ta posibel saka e sargussum for di e bahia.
E boluntarionan mesora a kohe hèrmèntnan i kuminsá saka e sargassum for di e bahia. Tabatin ambiente i e spit tabata altu apesar di e trabou duru den e solo kayente, banda i hasta den e awa. E echo ku sargassum nobo tabata keda drif bini paden no a kita e goso. Despues di un pasaboka leve e trabou a sigui te ora e señal pa terminá a wòrdu duná.
Kansá, pero kontentu ku un biaha mas den union a duna un granito na mehorashon di medio ambiente, e boluntarionan a regresá kas pa disfrutá di un baño bon meresí!


text:
LOKE NOS TA BAI LOGRA
KOMBERSHON / BENTA
E meta final di un kampaña riba ret sosial hopi biaha ta pa skor kombershon. Un kombershon por ta tur sorto di kos, di un lead te na un pago na man. Bo ke skor konvershon? E ora ei bo mester okupá bo mes ku trahamentu di un trèktu di benta fuerte kaminda promé bo ta konsientisá, despues embolbí nan den bo marka pa finalmente aktivá nan.
Trahamentu di un trèktu di benta fuerte ku ta uza téknikanan di targeting sólido ta e reseta pa un bon persentahe di kombershon.
Bo ke skor kombershon via Facebook òf Instagram? Laga nos konsehábu i kita bo strès.
Visibilidat
Resaltá den e multitut
Mek dirigí - targeting
Alkansá gruponan di interes spesífiko
Konta e kuenta di bo marka
Hasi'é personal
Basá riba resultado
Logra bo ophetivonan
Pakiko hasi propaganda riba ret?
Facebook i Google ta e plataformanan di propaganda mas uzá na mundu. Kada bes nos ta konsumí mas medio digital. Ku medio digital, kontrali na medionan di komunikashon tradishonal, bo por midi eksaktamente ki resultado bo a logra ku kada propaganda. Bo por retarget bishitantenan (resien) i/òf (èks)klientenan i krea gruponan look-a-like fuerte a base di bo data aktual. Si bo ke sa mas di e kosnan aki, laga nos splikabu.
Bo tambe ke krea un trèktu fuerte? Laga nos asistíbu. Tuma kontakto ku nos libremente.
Kon optimalisashon di kombershon ta funshoná?
Sea ku bo ke pa bo marka krese den eksterior òf bo ke pusha bo benta lokal, ku propaganda riba ret bo por aktivá bo grupo di interes primario i skor hopi kombershon. Si berdaderamente bo ta bai optené resultado ta dependé di hopi asuntu di bo identidat di marka te na bo wèpsait i di bo kontenido te na bo optimalisashon di propaganda. Por ehèmpel, bo tabata sa ku hende ku ta forma parti di bo grupo di interes mayor mester wak un number òf marka pasa un promedio di 7-14 biaha nan dilanti promé ku nan tuma akshon?
Na SocialMediaBros nos ta hasi uzo di trèktu di benta òf salesfunnel, kaminda nos ta traha pa logra un meta final paso pa paso.
Danki na nos eksperiensia di hopi aña den e sektornan di mas diverso, nos ta disponé di hopi konosementu i kasonan relevante ku nos ke kompartí ku bo.
LES #1 HOPI TEKSTO NÒ, PASOBRA
Bo ta konta
kuenta visual
Kontenido visual ta hot. Hende no tin tempu mas pa lesa lapi di teksto, pero ke mira mesora di kiko ta trata i ki ganashi nan tin. Imágennan ku ta kaptura atenshon i video di bon kalidat ta hunga un papel importante den esaki.
Kon nos ta bai hasi’é?
Bo kampaña live den 4 stap
Nada no ta mas importante ku un strategia di kampaña fuerte. Atrabes di un kombersashon di intake nos ta saka afó kiko bo ke logra ku social media, krea un plan na midí i drenta den akshon mesora pa bo.
Kiko ábo ke logra ku
social media? Atrabes di un kombersashon di intake òf yenando e formulario online, nos ta haña sa na unda den e proseso bo ta aworaki i kiko bo ambishonnan ta ku
social media.
Stap 1
Intake
Stap 2
Fiha
strategia
Nos ta desaroyá un strategia, basá riba e último trend-nan i ku ta aliñá perfektasmente ku bo marka òf organisashon.
Stap 3
Kreashon
di kontenido
Un millennial ta konsumí mas o menos 200 imágen pa dia. P’esei ta importante pa nos resaltá den e multitut. Nos ta editá imágennan eksistente, duna konseho, òf tuma e parti di kreashon kompletu pa nos kuenta.
Ku konosementu di mas ku 10 online marketeer, nos ta krea i optimalisá kampañanan di social media diariamente, ku ta pas presis serka bo marka òf organisashon.
Stap 4
Live!
LES #2 LUBIDÁ DESKTOP, PASOBRA


text:
Aruba Bank a contribui na e bunita causa di “Kayak for Nature”
Pa proteccion y concervacion di Commandeurs Baai
Oranjestad – 08 di september 2021 – Diasabra, 4 di September 2021, a tuma lugar un challenge caminda un grupo di “kayakers” a rema for di Playa Kalki na Westpunt di Curacao te cu Commandeurs Baai na Savaneta.
E meta di e challenge ta pa trece conscientisacion di e necesidad cu tin pa protehe nos sistema ecologico cu ta hopi delicado, especialmente e mangrove nan y e bida marino den area di Commandeurs Baai na Aruba.
Aruba Bank ta felicita y gradici cada un di e “kayakers” nan pa nan esfuerzo. Pa nos e ta un honor di por a presencia y tambe contribui na e bunita causa.
Por haci donacion na “Fundacion Proteccion y Conservacion di Commandeurs Baai”, Aruba Bank # 6018540190.
Pa mas informacion di e Fundacion y e causa aki por bishita e siguiente pagina di Facebook:https://www.facebook.com/Fundacommandeursbaai-101678608250014


text:
“Hende muhe den den politica durante pandemia”
Updated: Nov 19, 2020
ORANJESTAD – Siman pasa Minister Maduro tabata invitado pa forma parti di un encuentro virtual: “Hende muhe den den politica durante pandemia”. Minister Xiomara Maduro a comparti hunto cu politiconan femenino di Corsow, Boneiro y Sint Maarten, e experiencia di ta un hende muhe den politica memey di un pandemia. Tabata un encuentro virtual masha ameno y inspirativo pa cual Minister Maduro ta gradici Giselle Mc William, parlamentario di Korsou pa su bunita iniciativa pa organisa esaki. E pandemia ta toca nos tur y ta siña nos cu awor mas cu nunca nos mester busca otro y traha cu otro pa nos sali dilanti.


text:
Windstraat – Diabierna anochi den careda di mas o menos 9’or y 25, ta drenta un informa cu den Windstraat, un auto cu lo a dal un baby.
Mesora varios unidad di polis y tambe ambulance ta wordo manda na e sitio.
Na yegada polis ta bin topa cu un famia y e tata tabata tin su yiu muher di 3 aña carga. Memey di caminda tabata tin un flatbed marca Chevrolet para, cual ta e auto cu a alcansa e mucha.
Segun e famia, den e un descuido e mucha a subi caminda, net na momento cu e flatbed tabata biniendo di pabou. E impacto tabata na e parti dilanti e pick up/flatbed y un pida unda e impacto tabata a kibra, segun e chauffeur, unda e pida a kibra ta, ta net unda e mucha lo a dal su cabes.
E criatura a haya basta rasca, un kap na frenta y tabata yora, e paramediconan na e sitio a bisa cu e ta mustra stabiel, pero pa motibo cu ta trata di un criatura chikito pa tur seguridad nan a trnsporte pa hospitaal.
Polis a tuma e auto den beslag pa asina por haci mas investigacion.


text:
ORANJESTAD – Comunidad Peruano a bin hunto pa celebra su dia nacional na Paseo Herencia diabierna anochi. Minister di Integracion, Benny Sevinger, tabata presente na e ocasion aki pa felicita e comunidad Peruano cu su dia y gradici pa e contribucion cu semper a duna na e forsa laboral di Aruba y den e economia.
Prome Minister Mike Eman tambe tabata presente hunto cu su colega y a wordo bon ricibi door di e comunidad Peruano. “Boso ta parti di nos comunidad, di nos sociedad,” Sevinger a bisa. El a bisa cu por mira y sinti e contribucion di e Peruano den cada sector di e comunidad aki cu tur dia ta lucha pa un miho futuro pa e muchanan y e futuro generacion.
El a splica cu e Gobierno aki desde 2009 a pone e enfoke riba integracion. Esaki debi na e situacion di antes unda cu no tabatin un maneho humano, unda cu e hendenan no tabata haya permiso y miles di ciudadano tabata wordo deporta. “Pero awe tin un Gobierno humano, unda cu hunto ta traha pa e isla aki bay dilanti.” El a bisa cu Gobierno ta saca un man pa tur esnan cu kier biba na Aruba den harmonia, pa traha pa e futuro generacion.”
Celebrando Dia di Peru, el a pidi pa uni pa sigui dilanti como un solo nacion, cu tur esnan cu a yega aki pa colabora, contribui y integra pa crea un miho sociedad.


text:
Polis ku búskeda di e hóben Jhezimmir V.P. Gosepa.
KOMUNIKADO DI PRENSA 079 / 2020
21 febrüari 2020
Búskeda di e hóben Jhezimmir V.P. Gosepa.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis ta pidi búskeda di e hóben, Jhezimmir Vicento Prince Gosepa, nasé na Kòrsou di 17
aña di edat. Jhezimmir ta habitante di Kinderoorden Brakkeput.
Jhezimmer tin e siguiente deskripshon:
Kabei: maron skur;
Koló di kueru : maron kla;
Koló di wowo: maron
Polis ta supliká tur hende ku por duna kualke informashon tokante di Jhezimmir pa tuma
kontakto ku polis na e number di telefòn 917 òf na e number anónimo 108


text:
WILLEMSTAD – Banda di e fuentenan di energia duradero solo i bientu, for di poko tempu a añadí un desaroyo nobo na Kòrsou: awa di oséano. Energia i friamentu for di awa friu.
Segun Fabien Cousteau, ñetu di e eksploradó di oséano mundialmente famoso Jacques Cousteau, Korsou no por pèrmití su mes di sigui e kurso konservativo aktual – basá riba energia di kombustibel fòsil – mas.
Asina el a bisa djárason riba un konferensia di durabilidat ku CHATA, bosero di e sektor di hospitality a organisá espesialmente.
Índise di salubridat
“Kòrsou ta pará haltu riba e “Ocean Health Index”, Cousteau ta bisa. E Indisé ei ta un sorto di Dow Jones Index pa salubridat di e awa di oséano. “Esei ke men ku Kòrsou tin bon kondishon pa por ehèmpel saka energia i friamentu for di awa di laman hundu.”
Ademas e forma aki ta trese posibilidat pa desaroyá agrikultura i hortikultura na Kòrsou. Segun e oradó wespet dr. ing. Jan Westra Korsou por saka hopi ganashi for di esei. “E sabiduria no t’ei ainda, p’esei espesialmente hortikultura no ta bai bon ainda. Pero sin teknologia di kalidat haltu i gastu haltu tòg bo por ekonomisá enormemente i kria mata.”
Eco Park
Aeropuerto di Kòrsou (CAH) a pidi Remi Blokker di e kompania hulandes Bluerise pa lanta un proyekto pa energia di awa di laman hundu. Entretantu gobièrnu a saka aeropuerto for di e proyekto. E úniko akshonista, gobièrnu di Kòrsou, ke pa CAH okupá su mes ku su core-business i no ku produkshon i suministrashon di energia.
“Aruba tin un maneho bèrdè i a drenta un kaminda kla. Kòrsou por desaroyá un maneho blou, pero gobièrnu niun ora so no ta okupá ku su mes ku maneho di energia. Kaba, ora bo wak e implementashon di energia duradero, bo ta mira ku ainda Kòrsou ta kana dilanti di Aruba.”
Outor Dick Drayer


text:
ORANJESTAD – Departamento di Impuesto ta participa cu su orario di servicio na publico lo ta diferente diaranson dia 30 di december 2015. E cambio di orario ta conta tanto pa e seccion di servicio pa cliente como e seccion di servicio di caha. Aki ta sigui un skema.
Departamento di Impuesto ta informa su clientenan cu tin e obligacion di haci declaracion di winstbelasting 2014 cu por entrega e declaracion di winstbelasting normal durante dia na cualkier kassa te cu 14:30 y despues di esaki por entrega e declaracion di winstbelasting y haci e pago correspondiente (solamente cu cheques) te cu 15:30. Ta pidi tur cliente cu yega despues di 14:30 pa acudi na nos balie di recepcion na nos oficina principal na Camacuri.
Alabes Departamento di Impuesto ta informa cu su oficina lo ta sera riba diahuebs dia 31 di december 2015.
Departamento di Impuesto ta pidi su clientenan pa tuma bon nota di e cambionan menciona pa evita cualkier inconveniencia. Entrante dialuna dia 4 di januari 2016 Departamento di Impuesto lo continua cu tur su servicionan manera custumber.
Departamento di Impuesto ta desea pueblo di Aruba un felis y prospero aña 2016 y ta gradici su clientenan pa e cooperacion y confianza durante aña 2015.
Gerencia di Departamento di Impuesto
29 di december 2015


text:
Federashon di sòftbòl tabatin su reunion tékniko pa kampionato 2017
Federashon di sòftbòl tabatin su reunion tékniko pa kampionato 2017
Djamars 9 di mei CSB a organisá su reunion tékniko pa aprobá e kódigo tékniko pa kampionato 2017. Tabata un reunion bon bishita tambe i ku diferente ku kara nobo i karanan ku a regresá sòftbòl. Informashonnan general ta ku:
• Kampeonato CSB/MCB ta start 19 mei 2017 na stadion di Post 6.
• Kampeonato ta terminá fin di òktober 2017.
• Sekshon Femenino ta break di 10 juli pa 17 Ougùstùs.
• Maskulino lo break di 3 juli pa 2 Ougùstùs i despues 13 pa 24 sèptèmber.
• Kampionato ta wòrdu dediká na Sr. Kenneth Bosk.
• Klupnan den kada kategoria : 6 ekipo den Doble A femenino, 5 ekipo den Maskulino i 6 ekipo den Klasse A femenino.
• Lo tira lòt dia di apertura i tur ekipo mester ta presente.
• Parkenan di Wega ta Buenavista BP, Sambunting(mester konfirm’é), Frank Curiel BP, Montab, Soto, Suvek i Post 6.
Keda pendiente pa un rueda di prensa otro siman djamars pa duna mas informashon enkuanto apertura di kampionato CSB/MCB 2017.


text:
ORANJESTAD/HILVERSUM – E Asosiashon Hulandes di Periodista (NVJ, Nederlandse Vereniging van Journalisten)) ta masha prekupá pa e toke de keda ku a anunsiá na Aruba, ku ta na vigor pa periodista tambe. Wensly Francisco, miembro di direktiva di NVJ, ta bisa ku NVJ ke duna e periodistanan arubano karchi di prensa di emergensia.
Prensa arubano djabièrnè mésora a protestá kontra e desishon i a manda un karta na NVJ, polis i Ministerio Públiko. Promé minister Evelyn Wever-Croes di Aruba ta haña ku e medida no ta un limitashon di libertat di prensa.
Segun e promé minister polis entre 9 or di anochi i 3 or di mardugá lo suministrá prensa di informashon. “Prensa por traha for di kas”, segun Wever-Croes.
NVJ ta avisá e promé minister den e karta: “espesialmente durante e krísis di corona periodista ta hunga un papel krusial den suministrashon independiente di informashon.”
Na Hulanda sí periodista ta pertenesé na sektornan i trabou ku ta krusial i ta tene kuenta ku e posishon ekstraordinario di prensa. “P’esei nos ke pidi bo urgentemente pa provée Aruba ku esaki riba e término di mas kòrtiku posibel”, ta pará den e karta.
No tin karchi di prensa
Periodista mester por identifiká nan mes komo profeshonal pa medio di un karchi di prensa. Na Aruba no tin un badge di prensa ofishal optenibel via un asosiashon di periodista.
Francisco ta konta Ret Karibense ku pa manda karchi di prensa pa e islanan aktualmente logístikamente ta práktikamente imposibel. “P’esei periodista na e islanan, ku ta traha pa un kompania di media famá, por mèldu seka mi pa un karchi di prensa digital temporario. E karchi aki nan por prent òf warda riba nan telefon.”
Periodista na e islanan di Reino Hulandes no ta kai bou di NVJ. Na e islanan no tin un asosiashon komparabel ku ta sali na interes di prensa. P’esei for di su nombramentu komo miembro di direktiva fin di aña pasá, Francisco ta trahando pa laga e periodistanan di e islanan forma parti di NVJ. Ku e karchinan di prensa i e edukashon korespondiente.
“Ta e intenshon pa den futuro yuda e periodistanan na e islanan ku un mentorado for di NVJ”, Francisco ta bisa.
‘Periodismo den henter Reino’
No ta promé bia ku Francisco ta tende di un libertat di prensa suak na e islanan. “Den kombersashonnan durante di mi bishitanan na e islanan mi ta tende ku ta stroba periodista di hasi nan trabou. Ku polítikonan ta tene periodista afó i ku tin bia ta menasá nan durante di nan trabou. Ta tempu pa kuminsá papia di periodismo den henter Reino.”


text:
RCA a gana Nacional 1-0 den e di dos wega di Playoff Final, p’asina forsa un di tres encuentro decisivo Diaranson 19 di Juni na CDGT.
Den e partido clave aki, unda RCA tabata cu ‘lomba contra muraya’ despues di a perde e prome wega cu score di 1-3, pero a sabi di bons bek e biaha aki cu un victoria, despues di e gol di Jean Pierre Fingal. Un hugada cu a lanta polemica y e partido tambe eventualmente a bay den protest, mas bien pa un otro motibo, cu na ultimo momento a wordo dicidi sin consequencia y e partido decisivo lo wordo hunga Diaranson unda un campeon nobo lo wordo corona.
Den e prome partido di AVB Playoff Final, Nacional a hunga nan wega strategico na un manera perfecto, unda nan a aplica un formacion defensivo aplicando e “diamond”, unda cu e Tricolornan no a haya espacio pa avansa y ataka husando nan volantenan, mas bien e Dragonnan a forsa RCA pa ataka mas riba nan flank, unda cu nan mester a hunga cu mas velocidad y tambe comete menos erornan posibel. Esey no tabata e caso pa RCA, nan a perde e bala hopi biaha sin mester debi na e wega di presion di Nacional. Ora cu RCA alfin a haya nan chensnan, nan no tabata precies dilanti gol. Nacional en cambio si a sabi di probecha nan chensnan ora nan a tira den atake.
Na final e presion aplica pa Nacional tabata demasiado pa RCA, apesar cu e wega tabata bastate nivela, toch Nacional a hunga nan wega mas efectivo y a bai cu e victoria contundente di 3-1, golnan anota pa Emerson Leocadio na minuut 22, e joya di gol di Devis Oliveros na minuut 73 pa duna e bentaha di victoria na e Dragonnan, y e gol pa cementa e wega di Edward Clarissa na minuut 90+4, den tempo extra. E unico gol di RCA a wordo anota pa Ronald Gomez na minuut 67.
Den e di dos partido mane a wordo menciona, un wega bastante nivela tambe, pero cu un RCA cu a sali cu mas gana pa bai cu e victoria y forsa un di tres partido final, Nacional lo a titula campeon cu un empate mes. E partido a wordo afecta enormemente, por lo menos den bista di Nacional, debi na e carchi cora otorga den tempo extra di e prome tempo na nan hungado Gregorio v/d Biezen. Nacional a hunga e di dos tempo cu un homber menos riba cancha.
Den di dos tempo a bin e hugada polemico p’e fanaticonan di Nacional, pero en cambio decisivo p’e fanaticonan di RCA, unda cu na minuut 66 Jean Pierre Fingal no a “give up” riba un hugada y a bai halto hunto cu e portero di Nacional, Jose Cruz, y asina forsa e bala foi man di Cruz, unda e bala a cai den area penal y Fingal a pone e bala den net pa e 1-0, cu tabata tambe e resultado final, apesar di e protestanan di e hungadonan di Nacional. Asina RCA a gana y a forsa un di tres partido decisivo.
Ta di remarka cu e dos ekiponan aki a hunga otro e campeonato aki den seis oportunidad cu cada ekipo bayendo cas cu tres victoria. Asina ta cu despues di hopi futbol den campeonato regular, despues di e prome rond di Playoffs, y awo despues di dos wega di Playoff Final, ainda ta rekeri un partido mas pa wak ken di e dos ekiponan aki lo titula campeon di Aruba den Divison Honor.


text:
E tarea principal di Ministerio Publico por parti den 4 tarea:
- Mantencion di ordenansanan legal;
- Guia investigacion di echonan castigabel;
- Persecucion di echonan castigabel;
- Control riba ehecucion di sentencianan den casonan penal.
Den e siguiente parti ta sigui mas informacion tocante e 4 tarea di Ministerio Publico.
Ministerio Publico ta e organisacion cu ta encarga pa mantene ordenansanan legal. E tarea di Ministerio Publico ta pa percura pa habitantenan di Aruba no viola e regla- y leynan di Aruba. Particularmente Ministerio Publico ta encarga cu mantencion di leynan penal. Leynan penal ta tur regla- y leynan riba cua tin un castigo pa esnan cu viola nan. E mantencion di e leynan tin como meta preveni, domina y combati criminalidad.
Na momento cu un hecho castigabel keda cometi, polis ta cuminsa un investigacion penal. E investigacion penal ta encera cu agentenan policial ta busca pista, scucha testigo y eventual victima, detene sospechosonan y ta pone tur dato di e investigacion den e asina yama proces-verbaal. Un proces-verbaal (tambe yama PV) ta un relato oficial por escrito di funcionario(nan) publico cu echonan cu nan mes a observa y cu declaracion cu nan a anota for di boca di sospechoso of testigo y investigacionnan manera vingerafdruk, investigacion di DNA. E fiscal tambe tin un parti den e investigacion penal. No ta asina cu e fiscal mes ta haci investigacion. E fiscal ta supervisa e investigacion penal cu haci agentenan di polis ta haci y ta percura pa e investigacion tuma luga segun ley ta prescribi.
Na momento cu e agentenan di polis keda cla cu e proces-verbaal, ta entrega e proces-verbaal na Ministerio Publico. E fiscal ta evalua tur e documentonan cu ta pertenece na e proces-verbaal y ta wak si e actuacion di e sospechoso ta castigabel segun ley. Ora cu fiscal tin tur e echonan riba un rij, e ta tuma un decision den e caso. E fiscal mester dicidi si ta persigui e sospechoso mas leu. Persigui un sospechoso mas leu kier men trece e caso dilanti di un huez. Ley di Aruba conoce e principio di oportunidad (opportuniteitsbeginsel), cu ta encera cu fiscal no ta obliga pa trece casonan dilanti di hues. Fiscal por dicidi cu e ta seponeer un caso. Fiscal por seponeer un caso si por ehempel polis no a logra acumula suficiente prueba of si e hecho castigabel no ta uno hopi serio y e culpabel a paga e victima e dañonan cu e la causa.
Fiscal por seponeer un caso condicionalmente tambe. Ora di un sepot condicional fiscal ta haci e sospechoso un proposicion. Si e sospechoso cumpli cu e condicion(nan) di e proposicion, fiscal no lo sigui persigui e sospechoso. Un ehempel di un condicion ta cu e sospechoso ta cumpli cu un cantidad di ora di servicio pa comunidad.
Fiscal por dicidi tambe pa ofrece e sospechoso un transaccion. E sospechoso ta paga un suma di placa na pais Aruba anto e no mester bin dilanti di hues mas. E altura di e suma ta depende di e infraccion y fiscal ta dicidi esaki. Ta ofrece un transaccion ora e comportacion di e sospechoso ta wordo cualifica como un infraccion den ley penal, manera por ehempel core den un auto cu no ta gekeur. Ora e transaccion ta paga, fiscal ta seponeer e caso contra e sospechoso. Un sospechoso cu no paga e transaccion cu a ofrece, mester presenta dilanti hues.
Si e fiscal no ofrece e sospechoso un transaccion of un sepot condicional y e no seponeer e caso, e sospechoso ta ricibi un dagvaarding. Un dagvaarding ta un documento oficial den cua fiscal ta yama un sospechoso pa presenta riba un dia specifico dilanti di hues. Den e dagvaarding ta para tambe di kico fiscal ta acusa e sospechoso.
Banda di su otro tareanan, Ministerio Publico tin e tarea pa controla e ehecucion di tur sentencia penal. Esaki kier men cu Ministerio Publico ta controla si boetnan ta wordo paga, si ta haci servicio pa comunidad imponi door di hues y si personanan ta sinta nan castigo di prizon.


text:
Directie Natuur en Milieu (DNM) ta para keto un rato na e uzo di nos recursonan natural den temporada di campamento”, asina director di DNM, Sr. Gisbert Boekhoudt a anuncia durante e rueda di prensa diaranson mainta, 27 di maart 2019, relaciona cu e maneho nobo pa otorgamento di permiso di campamento.
Tin hopi hende, tanto local como turista, cu ta haci uzo di nos beachnan y varios area na costa rond di nos isla pa campa, of djis pasa dia, durante temporada di Semana Santa. Ta keda na cada un di nos pa haci esaki na un manera responsabel door di cumpli cu e leynan vigente y e condicionan mara na e permiso di campamento. Nos beachnan y areanan na costa tin hopi flora y fauna presente cu mester keda na e mesun estado cu a bin haya nan.
Tin diferente leynan mara na e permiso di campamento. DNM su enfoque ta riba e Ordenansa pa Proteccion di Naturalesa Nacional y Decreto Nacional Flora y Fauna Autoctono (Natuurbeschermingsverordening y Landsbesluit inheemse flora en fauna) cu ta e ley di proteccion di diferente bestia y mata local.
DNM ta recorda un y tur cu e especienan aki ta protegi pa ley. Ta permiti disfruta di nan, wak nan so y no purba di gara nan y tampoco saca nan di nan habitat. Entre nan tin e strea di lama y turtuga. Hopi biaha hendenan ta saca e strea di lama fo’i awa causando cu e bestia ta haya stress innecesario y por muri gestik, door di falta di oxigeno. E turtuganan cu ta bini cerca di areanan di landa of cu ta subi tera pa pone webo tambe ta bira victima di hendenan cu no ta consciente di nan actonan. Ta haci un yamada riba un y tur pa No saca nan di lama si no ta trata cu e bestia ta sufriendo door cu e ta pega den un taray, reda, plastic of otro obheto den awa. No siya nan y mucho menos haci nan daño of mata nan. Parhanan di lama cu ta bula den e areanan aki tambe ta protegi pa ley, manera e Rogans.
Pa locual ta trata e matanan den cercania di lama, nos ta suplica pa laga nan den e estado cu a haya nan. Nan tambe ta protegi pa ley. No kap, corta tampoco destrui e matanan. Por ehempel nos matanan di mangel ta hopi importante pa nos costanan. Matanan ta duna sombra y un aire fresco pues mester respeta nos naturalesa pa e sigui brinda nos su beneficionan.
DNM tambe ta forma parti di e departamentonan cu a uni pa duna un contribucion na otorgamento di permiso pa campamento cu tin condicionnan mara n’e pa proteccion di nos medio ambiente. No solamente den temporada di Semana Santa, pero henter aña mester respeta nos naturalesa y medio ambiente p’asina nos mantene su condicion pa por disfruta di dje hopi aña mas.
Den e proximo edicion nos lo enfoca ariba e aspecto di ley di prohibicion di uzo di plastic di un solo uzo y cremanan antisolar cu ta contene oxybenzone.
Foto cortesia di Yahaira Jansen-Geerman


text:
Korekshon: e publikashon tokante e promé kuartal di 2021 (publiká dia 21 di aprel 2021) tabata tin informashon inkorekto den dje i pa e motibu aki a adapt’é. No a inkorporá e supsidio pa gastu
di internèt na Sint Eustatius i Saba ku a drenta na vigor promé di yanüari 2021, den e sifra índise pa e promé kuartal di 2021. E sifra índise publiká anteriormente tabata muchu haltu. Den e
komunikado aki a prosesá e supsidionan aki.
Inflashon Boneiru -3,2 porshento den promé kuartal 2021
Den e promé kuartal di 2021 produkto- i servisio di konsumidó na Boneiru tabata 3,2 porshento mas barata ku un aña anterior. Un kuartal anterior inflashon ainda tabata -5,2 porshento. Na Sint
Eustatius preisnan a baha riba base anual ku 4,1 porshento i na Saba ku 1,3 porshento. Esaki CBS ta informá a base di e índise di preis di konsumidó Hulanda Karibense.Por atribuí e inflashon abou den e promé kuartal di 2021 na Hulanda Karibense partikularmente
na e kompensashon1 ku gobièrnu ta suministrá for 1 di mei 2020 pa koriente, awa i internèt. For di yanüari 2021 tin un supsidio adishonal riba internèt na vigor pa Sint Eustatius i Saba, di USD 20
pa Sint Eustatius i USD 10 pa Saba.Den e promé kuartal di 2021 tambe e krísis di corona tabatin konsekuensia pa kompilashon di e
índise di preis di konsumidó (CPI) pa Hulanda Karibense. Partikularmente pa motibu di e lockdown na Boneiru por a hasi muchu ménos opservashon di preis den tiendanan na luna di
mart.
E inflashon abou na Boneiru ta partikularmente pa motibu di e kompensashon pa elektrisidat i
awa entrante 1 di mei 2020. Koriente tabata 14,3 porshento mas barata den e promé kuartal di
2020 kompará ku un aña anterior i awa tabata 16,0 porshento mas barata. Kompará ku un kuartal anterior preisnan na Boneiru a subi den e promé kuartal di 2021 ku un promedio di 1 porshento. Esaki a ser okashoná partikularmente dor di subida di e tarifanan
variabel di koriente i awa. Ounke preis pa tarifa variabel a subi den e promé kuartal kompará ku e di kuater kuartal di 2020, e preis pa e tarifa total (vastrecht i tarifa variabel) a keda bou di e
nivel di un aña anterior. E preis promedio pa alimento a keda basta stabil den e promé kuartal kompará ku un kuartal
anterior. Preis pa bestia di pluma a baha ku kasi 3 porshento i preis pa fruta fresku a subi ku 1,5 porshento. Mas aleu preis pa paña di hende muhé a subi ku 4,6 porshento. Preisnan na Sint Eustatius a baha kompará ku e kuartal anterior Preisnan di konsumidó na Sint Eustatius tabata 4,1 porshento mas abou den e promé kuartal di
2021 kompará ku un aña anterior. Den e di kuater kuartal di 2020 e bahada tabata 3,2 porshento. Den e promé kuartal konsumidónan a paga 0,6 porshento ménos ku un kuartal anterior.
E gastunan di komunikashon a baha ku 16,2 porshento. E tarifanan variabel pa koriente a subi kompará ku e último kuartal di 2020 ku mas di 10 porshento. Mas aleu preis di gasolin a subi ku
1,7 porshento i di disel ku 3,9 porshento. Preisnan di konsumidó na Saba a baha kompará ku kuartal anterior Na Saba konsumidónan a paga den e promé kuartal di 2021 un promedio di 1,3 porshento
ménos kompará ku un aña anterior. Den e di kuater kuartal di 2020 inflashon ainda tabata -0,8 porshento.
Den e promé kuartal konsumidónan a paga 0,2 porshento ménos ku un kuartal anterior. E gastunan di komunikashon a baha ku 4,8 porshento. Preisnan pa alimento i artíkulonan di baño
a baha. E tarifanan variabel di koriente a subi ku mas di 26 porshento kompará ku e último kuartal di 2020.
Sifranan tentativo E sifranan tokante e promé kuartal di 2021 ta tentativo i lo keda stipulá nan definitivamente ora
ku publiká tokante e di dos kuartal di 2021.
Post Views:
15


text:
ORANJESTAD – Museo Nashonal Arkeológiko di Aruba ku ayudo di Hulanda ta investigá resto di wesu di un sementerio bieu na Santa Cruz. E wesunan ku a haña i e artefaktonan pero tambe e lugá di e sementerio, lo por kambia historia di Aruba.
Darlene Weston, osteoarkeólogo na universidat di British Columbia ta investigá restonan di e sementerio. E grafnan ta di e tempu ku tabatin kontakto kaba entre e habitantenan indígena di e region i kolonista oropeo, loke ta hasi e sementerio aki un di solamente sinku ‘contact-site’ arkeológiko den área karibense.
Mestiso
Weston ta bisa ku el a haña djente lòs di indjan, pero tambe wesu di hende di rasa mesklá, mestiso. E investigadó kanades ainda no por bisa di unda e restonan frágil aki ta bini. Investigashon spesial ku isotop strontium mester demonstrá ki tipo di mineral di den tera ku a kome i bebe ta presente den e wesunan, pa asina por dedusí di kua region e hendenan derá a bini.
E investigashon ta forma parti di e proyekto Nexus 1492 di Universidat di Leiden. Meta di e proyekto grandi aki ta pa investigá e promé kontakto di e region ku oropeano. Na ougùstùs Weston ta spera di presentá e resultadonan definitivo di su investigashon.
Arkeólogo Raymundo Dijkhoff ta usa e investigashon di Weston pa kaba su investigashon di Ph.D tokante e sementerio na Santa Cruz. Tin vários motibu pakiko e sementerio aki ta masha spesial. E promé ekskavashon a tuma lugá na 2001. A haña tres graf. Na 2012 tabatin un di dos ekskavashon mas amplio kaminda a haña resto di 38 hende, kuater di nan so tabata den resto di kaha di morto. Hopi bia e brasanan di e skelètnan tabata den sierto posishon ku posiblemente ta un indikashon di ritual indígena.
Prenda i moneda
“Serka algun di nan nos a haña prenda tambe, òf moneda di balor. Esaki ta mustra ku tabatin prosperidat den e komunidat ei i e nesesidat pa mustra e státùs di e persona ei”, Dijkhoff ta bisa. Ta suponé ku banda di e sementerio tabatin un kapia, ku lo ta mas bieu ku esun di Alta Vista ku ya pa hopi tempu ta konsiderá e promé misa na Aruba.
Loke ta hasi e sementerio mas spesial ainda ta ku e ta keda ost di Hooiberg, den un área kaminda ofishalmente hende no tabatin pèrmit pa biba. Te asina leu ku ta konosí no tin niun dokumentashon tokante un komunidat, i sigur no di un sementerio ku kisas a usa sentenar di aña na e lugá ei.
Meskla di rasa
“Promé ku 1754, ora a habri Aruba pa biba, niun hende no por a bin biba aki”, Dijkhof ta konta. “Promé ku esei tabatin solamente grupito chikí di diessinku pa binti spañó òf hulandes. Banda di esaki tabatin 200 pa 300 indjan. Pero semper e pregunta tabata unda nan ta derá. E sementerio aki por ta e lugá. E echo ku nos a haña resto di mestiso ta indiká ku tabatin hopi mesklamentu di rasa i nos no a ferwagt esei. Awor e pregunta ta si e indjannan i mestisonan ei berdaderamente a bini djaki òf di tera firme. Investigashon ku isotop strontium por duna e kontestá.”
Outor Ariën Rasmijn


text:
E seleccion U20 di Arubaanse Voetbal Bond (AVB) ta den preparacion pa bay hunga den e competencia di CONCACAF Under 20 Championship 2018 na Florida. E seleccion a cuminsa prepara na comienso di September y ta bayendo bon. E seleccion tin casi dos luna den un training intenso, asina Alex Sierra, Manager di seleccion U20 di AVB, a indica.
E seleccion a topa otro riba pa di dos biaha riba un diadomingo, unda cu nan ta desayuna hunto. E hungadonan a ricibi charla di nutricion, con pa recupera y cuida curpa. Durante e di dos encuentro nan a ricibi masashi pa yuda nan spiernan.
Nan tin 1 siman y mey mas di preparacion, pasobra dia 31 di October nan lo biaha pa Florida. E entusiasmo di e hungadonan ta hopi halto. A cuminsa cu un cantidad di 40 hungado y poco poco a baha esaki, te cu a yega na e cantidad di 22 hungado cu algun reserva. E reservanan tambe ta dunando 100%, di cual henter team ta dunando e miho di nan.
E ekipo mes ta consisti di 22 hungado y 7 staff, di cual ta obligatorio cu nan mester biaha cu un Dokter como parti di e seleccion. E seleccion di Aruba a cay den un poule interesante, segun Alex Sierra. Aruba lo enfrenta Mexico, Jamaica, Grenada, Saint Martin y Nicaragua den poule B di 6 team.


text:
E permiso of autorisacion di cua a pidi pa haci cambio.
Cambio den permiso y autorisacion pa entre otro Horeca
Descripcion
Por pidi Departamento di Legislacion y Asunto Huridico (DWJZ) pa cambia un permiso duna na bo persona (por ehempel permiso di molester, un permiso pa un hotel, refresqueria, bar, guest house, restaurant of ijshuis). Tambe por pidi pa haci cambio den un autorisacion (entre otro pa cambio di e orario di ceramento di negoshi, ponemento di automaat (vending machine) y tocamento di musica.
Unda pa pidi'e? / Mas informacion na
Departamento di Legislacion y Asunto Huridico (DWJZ) - Seccion Asunto Huridico y Permiso.
Kico mi tin di hiba cu mi?
Cuanto e ta costa?
Mitad di e gasto original.
Cuanto tempo ta dura pa hay'e?
Ta varia te cu un maximo di diesdos (12) siman.


text:
Notificacion di AO (Sector Priva)
Notificacion di AO
Ora e trahado ta incapacita pa traha pa motibo di malesa of accidente (ora e ta arbeidsongeschikt of AO), e trahado mester notifica su doño di trabao y SVb.
Pa notifica AO ta yama SVb na 527-2782. Tambe por notifica AO online: https://ao.svbaruba.org. Pa instruccion click akinan: https://www.svbaruba.org/instruccion-ao-online/
Pa empresanan den sector priva cu ta uza Webportaal, e trahado ta keda notifica AO cerca e doño di trabao.
Update 27 augustus 2020: Number di telefon 527-2730 ta reemplaza 280-5100. 280-5100 no ta den servicio mas.
Procedura Notificia AO (Sector Priva cu no ta usa Webportaal)
- Ora e trahado ta incapacita pa traha pa motibo di malesa of accidente (ora e ta arbeidsongeschikt of AO), e trahado mester notifica su doño di trabao y SVb.
- Pa notifica AO ta yama SVb na 527-2782. Tambe por notifica AO online: https://ao.svbaruba.org/
Pa empresanan den sector priva cu ta usa Webportaal, e trahado ta notifica AO cerca e doño di trabao.
- Ta notifica AO na telefon 527-2782 of ta usa AO Online. No ta acepta notificacion di AO na otro forma!
Orario di notifica AO ta:
- Telefon:
- Di dialuna pa diabierna di 7:00 AM pa 12:00 PM y di 1:00 PM pa 3:00 PM
- Den weekend, dianan di fiesta y ATV di 7:00 AM pa 11:00 AM
- Online:
- Di dialuna pa diabierna di 7:00 AM pa 3:00 PM
- Den weekend, dianan di fiesta y ATV di 7:00 AM pa 9:00 AM
- Si ta sigui malo riba e di 3 dia mester notifica extension di AO na SVb:
- Ta yama SVb Administracion Medico na 527-2730 entre 7:00 AM cu 9:00 AM, di dialuna pa diabierna. No por yama ningun otro number di telefon!
- Si a notifica AO Online por pidi consulta medico via AO Online tambe ora a sigui malo, entre 7:00 AM cu 9:00 AM.
Ora yama 527-2730 of notifica online mester:
-
- Duna un number di telefon valido pa SVb yama bek mesun dia.
- Ta pendiente pa ricibi yamada riba e telefon mesun dia.
- Den caso cu SVb yama bek y no ta haya contesta e dia di AO no ta wordo aproba.
- Ora SVb yama bek mester sigui e instruccion duna, cual por ta:
- SVb ta duna un fecha pa bay traha bek (fecha AG). Si ta sigui malo riba e fecha cu ta bay traha bek mester notifica SVb e mesun dia riba 527-2730.
- Ricibi afspraak pa control medico na SVb.
- Solamente cu afspraak ta permiti bishita nos oficinanan. No tin excepcion.
- Pa cada afspraak ta permiti 1 persona drenta, cu excepcion pa esnan den necesidad pa ayudo.
- Si tin afspraak pa bishita SVb mester tene cuenta cu lo siguiente:
- Ora di drenta mester mustra paspoort, rijbewijs of cedula.
- No ta permiti entrada na persona cu griep, keintura y cu tosamento
- No por drenta edificio di SVb si no ta riba lista di afspraak.
- Sigui e instruccion duna pa bin na remarca pa compensacion.
No por haya contacto cu SVb na 527-2782
Den oranan di mainta e liñanan di telefon pa notifica AO por ta hopi ocupa. Pa tal motibo ta recomenda pa yama bek den oranan mas laat of merdia. Ta bon pa sa cu por notifica AO henter dia, y no mester yama SVb prome cu ora di trabao.
Den caso cu fayonan tecnico impedi SVb pa tuma yamada, e trahado ta keda cu e obligacion di notifica AO na su trabao. E trahado mester keda purba di yama SVb pa notifica.
Nos ta recomenda pa sigui nos website y facebook pa keda na altura di e ultimo noticianan di SVb.
Instruccion ora di notifica AO
Na momento cu e trahado notifica AO, e trahado ta haya e siguiente instruccionnan:
- Si ta AO ainda riba e di tres dia, mester yama Administracion Medico na 527-2730 entre 7:00 AM y 9:00 AM, of ta haci uso di e sistema di AO Online.
- E prome y e di dos dia di AO ta keda cas pa ricibi posibel bishita di personal di SVb. Por ta ausente solamente pa bay dokter, botica, hospital, fysiotherapista, specialista of similar.
Si e trahado no cumpli cu e instruccionnan duna, e ta perde su derecho riba compensacion.
Control na cas
Durante e periodo di AO, e trahado ta keda cas. E ta permiti pa sali solamente pa atende dokter, botica, hospital, specialista of un otro luga similar.
Riba e prome of e di dos dia di AO, e trahado por ricibi bishita di personal di SVb.
Reanuda trabao
Si e trahado bay traha riba e di dos of di tres dia ta notifica esaki na SVb via e AO Online, of ta yama 527-2782.
Mester notifica SVb solamente si despues di e prome control medico e trahado a bay traha:
- prome cu e fecha poni pa bay traha bek (fecha AG)
- prome cu e fecha poni pa ricibi control atrobe na SVb (vervolgcontrole)
Den ambos caso ta notifica SVb na 527-2730 cu a bay traha bek, of ta haci uso di e sistema di AO Online.
Yama 527-2730
Ora di yama 527-2730 mester duna un number di telefon valido pa SVb yama bek mesun dia. Keda pendiente pa ricibi un yamada bek di SVb riba e mesun dia.
Den caso cu SVb yama bek y no ta haya contesta e dia di AO no ta wordo aproba.
Control medico na SVb
E trahado cu mester ricibi control medico ta presenta na SVb na e orario di su afspraak. Na porta e mester identifica su mes cu un paspoort, rijbewijs of cedula valido. Sigui e instruccion di personal di SVb. Durante e control, dokter di control ta determina si e trahado ta sigui AO, of e ta capacita pa traha.
E carnet di AZV NO ta un medio di identificacion valido.
Arbeidsongeschikt (AO)
Un trahado cu dokter di control ta declara AO, mester informa su doño di trabao di e fecha cu e mester presenta na SVb pa control atrobe. Tambe e mester entrega un copia di e carchi di control na su trabao. E carchi di control ta keda pa e trahado so.
Pa cu e siguiente control medico na SVb, e trahado mester presenta cu su carchi di control. Pa por tin un miho bista riba e estado di e trahado, dokter di control por pidi e trahado informacion relaciona cu su medicamento. Tambe e dokter por pidi permiso di e trahado pa ricibi informacion di su dokter di cas of specialista.
Den cuadro di e ley di seguro di malesa, solamente e dokternan di SVb ta autorisa pa determina si un trahado ta AO of AG.
Arbeidsgeschikt (AG)
Un trahado cu dokter di control ta determina capacita pa traha, mester informa su doño di trabao di e fecha cu e ta reanuda trabao. Den caso cu e trahado bay traha prome of riba e di tres dia despues di notificacion di AO, no ta notifica na SVb.
E trahado ta malo riba e dia cu e ta declara AG
Den caso cu un trahado ta sinti su mes malo ainda of atrobe riba e dia cu e ta declara AG, e mester yama SVb na 527-2730 entre 7:00 AM y 9:00 AM pa ricibi instruccion.
Si e dokter di control determina despues di control medico cu e trahado ta AG, SVb no ta duna compensacion pa e dia aki.
Bandona Aruba durante AO
E trahado cu dokter di control declara AO, no ta permiti pa bandona Aruba durante e dianan cu e ta AO sin aprobacion di SVb. Solamente esnan cu mester bay den exterior cu un declaracion di AZV por haya permiso di SVb pa bandona Aruba. Pa tur otro forma di tratamento of cualkier otro motibo, SVb no ta duna permiso.
Si e asegurado dicidi di bandona Aruba sin aprobacion, e ta perde su derecho riba compensacion den cuadro di e ley di seguro di malesa y accidente durante e periodo cu e ta den exterior.
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of mediante e formulario aki.


text:
Armand Hessels:
Recientemente director di Asunto Social a bati alarma tocante e situacion social na Aruba. Segun e, Aruba ta den un crisis social serio pa motibo di e falta di maneho durante e ultimo 20 añanan.
Tin un lista cronico di espera di 1-2 aña, falta di personal y di luga safe pa cliente. Pero a pesar di e aumento substancial di problema, gobierno a economisa mas o menos 50% riba e presupuesto anual di e organisacionnan social durante e ultimo añanan.
Por mira mesun falta desesperacion di placa riba tereno di enseñansa. P’esey tambe Beatrixschool, Julianaschool y Colegio Frere Bonifacius tin basta aña cera como cu no tin placa pa reparacion. Pasobra ta malgasta esey na localidad di emergencia na unda awendia ta ricibi e alumnonan di e scolnan ey. Den tur departamento di gobierno, e falta cronico di placa ta hunga un papel limitativo importante.
Asina mes, e ultimo gabinete di AVP te na ultimo momento prome cu eleccion, a sigui presenta un imagen como si fuera nada serio tawata tuma luga. Segun e partido, Aruba lo por cumpli sin ningun problema na e exigencianan di CAft pa cu presupuesto. Nada tawata mas leu di berdad!
Citgo como solucion
Por destila masha facil mes for di e aventura cu Citgo con desespera e situacion financiero di Aruba ta durante e ultimo añanan. Pasobra,¿con mas por splica cu a pone e unico speransa pa e salbacion financiero di Aruba den ponemento den funcion di e masa di hero bieu tur frustia y ya caba completamente desprecia?Esaki a anula den tur sentido e principal slogan y proyecto di show internacional di gabinete di AVP, esta ‘un Aruba berde’! Hasta e Chinesnan, cu placa na granel pa cumpra e ultimo cos na tur caminda na mundo, a laga e refineria un banda, a pesar cu e ta un di e poco nan na mundo cu por refina e crudo diki Venezolano. Esey ta hopi remarcabel pasobra pa motibo di su problemanan ecologico serio, China tin un prohibicion pe mes refina e crudo aki, cu cual Venezuela ta paga su debenan enorme na China.
Pero nos gobierno tawata sa miho y a cuminsa negocia cu un compania di estado Venezolano di e pais cu ya caba,sin misericordia,a causa bancarota of problema financiero serio di varios empresa Arubano y Antiano (Tiara Air, Insel Air, Aruba Airlines, hunto cu cantidad di otro empresa di aviacion internacional). A cuminsa e prome negociacionnan cu un persona di cual tawatin basta duda. En berdad, poco despues husticia Mericano a sentencia e persona aki pa motibo di corupcion na gran escala. Asina mes a sigui negocia, awor cu reemplasante cu recientemente tambe a encarcela pa motibo di corupcion na gran escala. Nan a encabesa un empresa cu ta propiedad di e compania di estado cu ya caba pa basta aña no por cumpli debidamente na su obligacionnan y cu cada bes mas ta den problema mas serio. Atrobe, pa motibo di…corupcion na gran escala! Mientras cu e ultimo añanan internacionalmente ta critica e gobierno di e pais cu ta doño di e compania di estado concerni fuertemente pa motibo di e circunstancianan dictatorial y e corupcion endemico cu a hiba e pueblo di e pais mas rico di mundo na crudo, te na rand di morto pa motibo di hamber. Den e hendenan ey, e empresanan ey y e gobierno ey di e pais ey, e ultimo gabinete di AVP a hinca su mayor speransa pa salba Aruba di un abismo financiero!
Engaño di pueblo
Bou di e circunstancianan aki a spera di pueblo cu e lo sigui kere ciegamente den nan salbadonan di gobierno. Indudablemente nan tawatin solamente bon intencion pa nos. Pasobra durante e negociacionnan cu tur e ‘malvadonan Venezolano’, di mes nan tawata y/of a keda puramente moral di mente y nan a defende exclusivamente e interesnan di Aruba. Pues no!
Minimal por a duda di nan experticio di negoshi for di e echo cu varios di nan tambe tawata coresponsabel pa e fiasco cu e hedging di WEB. Esey a costa pueblo di Aruba innecesariamente mas o menos Afl. 300 miyon. Nan fayonan moral y riba tereno di negoshi tambe ta sali na cla for di e echo cu bou di tur e circunstancianan ariba menciona a firma un acuerdo ultra secreto pa supuestamente habri e refineria. E deal aki, den caso cu e ta faya ta pone un obligacion adicional di minimo Afl. 600 miyon riba lomba di pueblo, cu ya caba ta confronta un debe di biyones cu pago di interes gigantesco pa motibo di mal gobernacion durante decada.
Pues ta parce cu te cu recien, gobernante ainda ta sali for di e punto di bista cu realmente tur hende na Aruba ta completamente kens. Riba dje ta bira cada bes mas cla con leu nan ta dispuesto di bay pa gaña pueblo riba un escala asina grandi y cu consecuencia asina serio. E pregunta ta kico pueblo por haci pa proteha su mes contra actitud asina cu ta parce hasta criminal di parti di su gobierno.
Reflexion
Aunke e gobierno actual ta hunga bunita cu su promesanan pa cu bon gobernacion y integridad, mester warda si di berdad ta transforma e promesanan ey den accion efectivo. Esey ta depende grandemente di e presion di parti di ciudadano riba gobernante. Y por haci esey solamente si tin un bista completo di e manera con realmente a goberna Aruba y e consecuencianan. ¿Ta sigui considera e consecuencianan ey como inevitabel di nos politica di patronahe tradicional? Den caso afirmativo, nos ta sucumbi y ta sigui, manera semper, cu orden di dia cu ta bira cada bes mas desespera? Of nos ta cuminsa por fin na acepta cu tipo di gobernacion asina ta inaceptabel/criminal y pa nos no sigui comporta nos mes manera lamchi manso? E escogencia entre esakinan ta determina pa gran parti e solucionnan cu nos mes mester aporta pa nos problemanan actual.